qundao/data-zh-poetry huggingface dataset:
孔明天下奇才也其八阵一图鬼神莫测出师二表王业所关奈何天不祚汉而星殒中军可胜叹哉陈寿作史以将略非其所长真缪论也予因登西山绝顶遥望五丈原甚迩且见一祠在林麓间即侯庙也以隔绝未得一荐牲酒姑以诗吊之
作者：朱诚泳
朝代：明

斜峪遥连渭水平，当年伐魏此屯兵。人怜炎汉三分国，天夺奇才半世名。八阵风云今亘古，千年忠义死犹生。原头夜半瞻燐火，尚讶星流大将营。
孤雁
作者：朱诚泳
朝代：明

一声嘹呖过南楼，烟水茫茫万里秋。多少弟兄零落尽，且随鸥鹭立沧洲。
学书
作者：朱诚泳
朝代：明

立意在笔先，下笔贵遒劲。公权有格言，笔正由心正。
安分
作者：朱诚泳
朝代：明

菽粟贵充腹，焉用罗珍羞。布帛既适体，何须衣轻裘。缊袍与箪食，哲人竟亡忧。况复过饱暖，安居日优游。内省自不疾，此外复何求。
宋高宗南渡图
作者：朱诚泳
朝代：明

中原陵寝隔烟波，南国楼台贮绮罗。试向西湖听捷报，凯歌翻作竹枝歌。
宛转歌
作者：朱诚泳
朝代：明

夜月明行舟，琴更清女郎。元是钟情物，风前乍听难。为情歌宛转，此身今已亡。于君有冥契，愿作双鸳鸯。长太息相看，泪沾臆茫茫。造物竟谁尸，恨不生逢王。敬伯歌宛转，宛转悲且长。红颜易零落，古今同一伤。
宣庙太乙真人莲叶舟画为永寿王题
作者：朱诚泳
朝代：明

水上飘飘一叶莲，真人宴坐稳于船。撑归泰华峰头月，梦入西湖镜里天。冲浪不惊红雨乱，忘机常对白鸥眠。鼎湖龙去仙踪远，遗泽空存御笔鲜。
宫人戏婴
作者：朱诚泳
朝代：明

宫漏迟迟清昼长，落花乳燕春茫茫。君王放蝶恣游幸，三千粉黛争辉光。何物佳人独沾宠，流苏帐煖生龙种。眉目分明画不如，一颗明珠掌中捧。侍儿稳抱近华清，笑啼时作呱呱声。奋身似欲就其母，招呼解识宫娥名。内家堕地皆宗子，分得天潢一泓水。大者为王小者侯，继继绳绳永无已。却笑三郎懒作家，恣渠野鹿衔宫花。锦绷儿娇玉环醉，金钱赐予何其奢。良工画此非无意，用戒宫闱禁儿戏。古来惟数太任贤，胎教文王传万世。
宫人斜
作者：朱诚泳
朝代：明

镜里朱颜已莫傅，空馀荒冢小坡前。东风开遍閒花草，疑是当年堕翠钿。
宫怨
作者：朱诚泳
朝代：明

自入深宫不见人，年年花柳负青春。君恩谩说多如雨，一滴何曾到妾身。自入春来减玉容，腰肢无力受东风。忽闻墙外羊车过，却恨君王过别宫。珍珠帘捲隐回廊，寂寞难禁夏日长。自恨不如双燕子，衔泥犹解出宫墙。昨宵雨过嫩凉生，金屋银屏枕簟清。浴罢自怜香透骨，君王何事独无情。夜静深宫睡不成，井梧满耳送秋声。三千宠爱偏遗妾，閒理寒衣厚戍兵。独拥罗衾那得眠，炉烟消尽夜如年。恼人最是宫壶水，点点声声在耳边。门外飞花糁玉尘，天家谈笑别生春。凤笙龙管羊羔酒，不是君王帐里人。深宫寂寂冷无春，咫尺何缘近一人。误喜中官银钥动，朝来有例给乌薪。
宫怨·其一
作者：朱诚泳
朝代：明

自入深宫不见人，年年花柳负青春。君恩谩说多如雨，一滴何曾到妾身。
宫怨·其七
作者：朱诚泳
朝代：明

门外飞花糁玉尘，天家谈笑别生春。凤笙龙管羊羔酒，不是君王帐里人。
宫怨·其三
作者：朱诚泳
朝代：明

珍珠帘捲隐回廊，寂寞难禁夏日长。自恨不如双燕子，衔泥犹解出宫墙。
宫怨·其二
作者：朱诚泳
朝代：明

自入春来减玉容，腰肢无力受东风。忽闻墙外羊车过，却恨君王过别宫。
宫怨·其五
作者：朱诚泳
朝代：明

夜静深宫睡不成，井梧满耳送秋声。三千宠爱偏遗妾，閒理寒衣厚戍兵。
宫怨·其八
作者：朱诚泳
朝代：明

深宫寂寂冷无春，咫尺何缘近一人。误喜中官银钥动，朝来有例给乌薪。
宫怨·其六
作者：朱诚泳
朝代：明

独拥罗衾那得眠，炉烟消尽夜如年。恼人最是宫壶水，点点声声在耳边。
宫怨·其四
作者：朱诚泳
朝代：明

昨宵雨过嫩凉生，金屋银屏枕簟清。浴罢自怜香透骨，君王何事独无情。
宫词
作者：朱诚泳
朝代：明

明月侵罗幌，孤眠夜寂寥。东风偏有意，满耳度云韶。
宫词
作者：朱诚泳
朝代：明

罗幕垂红护晓寒，靓妆初试佩珊珊。不知门外春多少，雨打梨花满地残。雾鬓云鬟讶水仙，紫苔纹甃涩金莲。多情只恐鸳鸯妒，行到回塘不敢前。灯花作蕊黯银缸，花影离披月满窗。玉露满天凉似水，凤笙吹彻不成腔。夜合风前散晓香，露华凉沁薄罗裳。自怜颜色非倾国，不敢将身擅未央。锦屏绣帐郁金香，烛影摇红夜有光。檐铁战酣风力劲，不教飞梦落高唐。竹枝何处引羊车，尽日凝妆候翠华。燕子不来春欲暮，东风吹老碧桃花。舞凤飞鸾绕汉宫，湘帘罗幕影重重。佩环声细香风暖，花底何人见玉容。不见黄姑度绛河，九霄风露夜如何。鹊桥影淡秋无迹，肠断天孙弄玉梭。人与花枝竞艳妆，重重珠翠绮罗香。流苏帐小银屏暗，坐倚熏笼欲断肠。浴罗兰汤趁晚风，画堂银烛锦屏空。自怜薄命终黄土，不恨丹青画未工。照眼花枝小院春，春葱花下蹙红巾。玉箫吹罢瑶台月，不是昭阳殿里人。一庭淡月浸梨花，好景偏宜富贵家。风动珠帘香满院，玉人相对拨琵琶。
宫词·其一
作者：朱诚泳
朝代：明

罗幕垂红护晓寒，靓妆初试佩珊珊。不知门外春多少，雨打梨花满地残。
宫词·其七
作者：朱诚泳
朝代：明

舞凤飞鸾绕汉宫，湘帘罗幕影重重。佩环声细香风暖，花底何人见玉容。
宫词·其三
作者：朱诚泳
朝代：明

灯花作蕊黯银缸，花影离披月满窗。玉露满天凉似水，凤笙吹彻不成腔。
宫词·其九
作者：朱诚泳
朝代：明

人与花枝竞艳妆，重重珠翠绮罗香。流苏帐小银屏暗，坐倚熏笼欲断肠。
宫词·其二
作者：朱诚泳
朝代：明

雾鬓云鬟讶水仙，紫苔纹甃涩金莲。多情只恐鸳鸯妒，行到回塘不敢前。
宫词·其五
作者：朱诚泳
朝代：明

锦屏绣帐郁金香，烛影摇红夜有光。檐铁战酣风力劲，不教飞梦落高唐。
宫词·其八
作者：朱诚泳
朝代：明

不见黄姑度绛河，九霄风露夜如何。鹊桥影淡秋无迹，肠断天孙弄玉梭。
宫词·其六
作者：朱诚泳
朝代：明

竹枝何处引羊车，尽日凝妆候翠华。燕子不来春欲暮，东风吹老碧桃花。
宫词·其十
作者：朱诚泳
朝代：明

浴罗兰汤趁晚风，画堂银烛锦屏空。自怜薄命终黄土，不恨丹青画未工。
宫词·其十一
作者：朱诚泳
朝代：明

照眼花枝小院春，春葱花下蹙红巾。玉箫吹罢瑶台月，不是昭阳殿里人。
宫词·其十二
作者：朱诚泳
朝代：明

一庭淡月浸梨花，好景偏宜富贵家。风动珠帘香满院，玉人相对拨琵琶。
宫词·其四
作者：朱诚泳
朝代：明

夜合风前散晓香，露华凉沁薄罗裳。自怜颜色非倾国，不敢将身擅未央。
宴保安府池亭席上偶成
作者：朱诚泳
朝代：明

路入名园景最幽，小亭如画枕寒流。风生朱箔花香细，日转雕栏树影浮。篆袅香烟霏宝鼎，酒倾玄露泻金瓯。眼前便是仙家境，跨鹤宁须阆苑游。
宿华州
作者：朱诚泳
朝代：明

历览河山喜胜游，暂停笳鼓宿名州。壮怀顿觉添诗思，不省尘埃客里愁。
宿山寺
作者：朱诚泳
朝代：明

胜游心未竟，日暮泊禅房。月转回廊白，风清法界香。问僧嫌偈短，听漏厌更长。树杪天鸡舞，钟声起上方。
宿白渠驿夜闻风雨大作感怀
作者：朱诚泳
朝代：明

早发咸阳宿始平，半笼银烛照深更。窗纱猎猎惊风势，庭树萧萧送雨声。顾我未成疏馆梦，何人不动故乡情。也知明到温泉近，屈指犹烦数去程。
寄僧
作者：朱诚泳
朝代：明

长安楼外见归鸿，几度登临忆远公。飞锡何时能过我，焚香相对夜谈空。
寄戴松崖
作者：朱诚泳
朝代：明

地北天南叹别离，此心无日不兴思。云霏茗椀閒边话，月隐华灯醉里诗。秦苑阳回花放早，越江霜冷雁来迟。孤山闻说梅如玉，莫惜春前寄一枝。
寄戴松崖
作者：朱诚泳
朝代：明
体裁：七言律诗

地北天南叹别离，此心无日不兴思。云霏茗碗閒边话，月隐华灯醉里诗。秦苑阳回花放早，越江霜冷雁来迟。孤山闻说梅如玉，莫惜春前寄一枝。
寄戴松崖司寇
作者：朱诚泳
朝代：明

别后心旌镇日悬，相思还有梦相牵。江云渭树三千里，秋月春花十四年。懒散西藩甘豹隐，登庸南部喜莺迁。逢人未问调羹事，且寄峰头十丈莲。
寄戴松崖宪副
作者：朱诚泳
朝代：明

南北路漫漫，长嗟会面难。碧桃开复谢，黄菊看将残。露冷蛩声切，天空雁影寒。夜深惟有梦，飞度越江干。
寄戴松崖都宪
作者：朱诚泳
朝代：明

南北暌违思不穷，远将音问托鳞鸿。百年天地能容我，此日经纶正倚公。直遣穷阴回淑气，还闻浇俗变淳风。西窗夜雨何时会，樽酒留连一笑同。契合金兰独见君，索居应叹久离群。乘轺只在商山外，放棹难寻剡水濆。霄汉功名推独步，江湖声迹喜相闻。画楼几凭阑干立，目断天南日暮云。
寄戴松崖都宪·其一
作者：朱诚泳
朝代：明

南北暌违思不穷，远将音问托鳞鸿。百年天地能容我，此日经纶正倚公。直遣穷阴回淑气，还闻浇俗变淳风。西窗夜雨何时会，樽酒留连一笑同。
寄戴松崖都宪·其二
作者：朱诚泳
朝代：明

契合金兰独见君，索居应叹久离群。乘轺只在商山外，放棹难寻剡水濆。霄汉功名推独步，江湖声迹喜相闻。画楼几凭阑干立，目断天南日暮云。
寄日华上人
作者：朱诚泳
朝代：明

秦城分手一年过，眼底流光逐逝波。冷澹情怀交去久，平安消息寄来多。宝炉香烬同谁话，白雪诗成想自哦。遍倚阑干思无限，西风又老半塘荷。
寄暹日华上人
作者：朱诚泳
朝代：明

浮屠几许栖京师，白足登坛惟阿师。落纸争求怀素字，逢人多诵贯休诗。大颠曾致昌黎老，参寥更与坡翁好。文章蔬笋气全无，论到阿师每倾倒。早年投礼大医王，活人功效非寻常。调和不假万金术，湔洗惟凭三昧汤。向来为我飞金锡，甘露分尝蠲宿疾。野鹤闲云恣所如，飘然何处寻踪迹。金色界中曾结缘，于今烈火生红莲。能来更为住三宿，慈海期登般若船。带砺河山逢圣代，已證金刚真不坏。因缘早现国王身，有发何妨持五戒。
寄汤半村
作者：朱诚泳
朝代：明

长安相见即相知，千里那堪久别离。夜雨寒灯劳远梦，暮云春树动长思。花明杜曲莺啼早，天阔吴江雁度迟。芳草一庭书馆静，煮茶何日细论诗。
寄王冢宰老先生
作者：朱诚泳
朝代：明

堂堂世道藉扶持，八十悬车老盛时。见说蒲轮还有召，从来名节九重知。
寒夜吟
作者：朱诚泳
朝代：明

雪月交辉涵素影，银荷莲炬红光冷。夜深翠被不胜寒，玉人枕上眠未安。檐霜片落盆冰结，铜龙漏涩宫壶咽。
寓兴
作者：朱诚泳
朝代：明

浇风乱淳俗，靡靡入人深。猗兰谁所谱，为我调素琴。琴中有天趣，茫茫无赏音。吁嗟广陵散，终古其沈沈。
对月夜饮
作者：朱诚泳
朝代：明

银蟾上东岭，流光含夕清。瑶天湛冰壶，万景俱分明。招邀青桂下，开樽坐閒庭。畅然发歌咏，一笑聊相倾。嗟嗟尘世中，日夕徒营营。佳景足吟赏，谁能测幽情。苟使契真意，奚用劳平生。
对月行
作者：朱诚泳
朝代：明

城市嚣尘涨烟雾，姮娥有约谁分付。我家咫尺隔萧墙，弱水肯容舟楫渡。夜静深宫刻漏长，沈沈天宇生微凉。玉盘寂历转河汉，琉璃万顷腾清光。幽兴满怀宁复寐，姮娥此夜应无睡。笑拈北斗酌天浆，寒气逼人浑似醉。天香万斛摇金风，吴刚玉斧声丁东。银桥贝阙在平地，等闲呼吸腾青空。我为嫦娥笑开口，长生有药曾知否。愿从白兔乞刀圭，亲向蟾宫拜登受。桂花树下共婆娑，青鸾骑出凌沧波。木公锡我八千岁，相看不老同山河。
对花
作者：朱诚泳
朝代：明

花发酒新刍，花前客倡酬。青春今日好，宜上少年头。
对萱花有感
作者：朱诚泳
朝代：明

谁向北堂培寸草，四月花开生意好。何事南风太不情，等闲断送成衰老。人言咀嚼解忘忧，我对此花双泪流。乾坤有限恨何极，犬马私情难与酬。我思柔顺萃吾亲，关雎风化行西秦。内治远同周太姒，敢云公子皆麒麟。七龄愧我尚蚩蚩，机杼参丸劳母慈。一朝奄忽弃我去，鸾车杳杳焉能追。只今已嗣亲藩爵，玉食衮衣非所乐。悲吟镇日对兹萱，忍见花开又花落。花落明年又复开，鸾车一去何当回。沧溟可枯石可烂，抱泣北堂能已哉。哀词难尽付长歌，泪笔淋漓写蓼莪。吁嗟有国不逮养，伤心其奈萱花何。
对酒歌
作者：朱诚泳
朝代：明

人生埃壒内，忽忽如梦中。三万六千日，所期安得同。枝上花正开，风前花又落。羲驭不我留，及时胡不乐。君不见三闾大夫誇独醒，形容憔悴江潭行。回风歌罢葬鱼腹，到底只留身后名。又不见伯伦荷锸身相随，生死有命信所之。洁身旷达两何有，毕竟得失还归谁。荣悴升沈若翻手，千古贤愚同一朽。昨朝绿鬓映朱颜，今日苍髯成皓首。秋月春光不等閒，何如且罄樽中酒。樽中酒，岂徒然，会须一饮吸百川。白日西驰坐成夜，休问安期与偓佺。
对雨
作者：朱诚泳
朝代：明

叆叇浑无罅，淋漓不渐停。平添深涧绿，净洗远山青。足慰农夫望，休令旅客听。林鸠啼未歇，花妥正冥冥。
对雪谩成
作者：朱诚泳
朝代：明

寒湛虚明耿夜光，朝来片片过宫墙。轻如柳絮还应湿，白似梨花秪欠香。风韵每怜飘处好，词情偏觉赋诗狂。玉堂此际清如许，不数豪家乐醉乡。
寿伯汧阳王
作者：朱诚泳
朝代：明

花甲将周鬓未丝，五朝身际太平时。明珠白璧原无玷，后土皇天若有私。云煖瑞芝森玉叶，雨香仙桂濯金枝。年年此日春如海，笑对南山醉酒卮。
寿伯汧阳王六十
作者：朱诚泳
朝代：明

乾坤万里来春风，天开寿域天昭融。天人降诞乃今日，葱葱瑞气腾苍穹。吾藩尊行惟吾伯，锡爵汧阳绵世泽。忠孝贤声彻帝聪，文章令誉光先德。群仙入贺启华筵，龙管鸾笙声沸天。宗室儿孙今万亿，遐龄同祝三千年。维王乐善慕东平，遥遥相望真齐名。却笑刘安困金石，时人浪说终飞升。吾爱吾王何所祝，努力加餐休辟谷。长生不老对南山，日日平安膺五福。
寿伯汧阳王恕斋五十
作者：朱诚泳
朝代：明

半百年来五福全，秀钟光岳陆生莲。苍松翠柏风霜古，玉叶金枝雨露偏。鹤背有书来碧海，弧南增彩烛瑶天。霞杯满进长春酒，愿祝庄椿寿八千。
寿夏廷赞行人母八帙有三
作者：朱诚泳
朝代：明

春江雨过春波绿，银瓮香生春酒熟。肥鱼鲜笋杂初筵，一派笙歌沸华屋。江南名郡说高邮，清门积德如山邱。有美来嫔馀八十，翟冠霞帔心忘忧。高堂坐拥红氍毹，掌上看成明月珠。当年慈训动人耳，手和熊胆劳勤渠。凤雏早上青云程，淋漓御墨亲题名。行人远使传天语，四牡騑騑玉节荣。一函赉赐来西土，文采威仪快人睹。春风便道归故乡，昼锦优游轻负弩。綵衣正及杏花天，称觞起舞庭阶前。世间瀛岛是仙宅，阿母来降三千年。
寿李封君绣衣
作者：朱诚泳
朝代：明

沁源有遗老，安居踰稀年。鼻祖老聃氏，遥遥乃曾玄。髫年入頖宫，经礼穷三千。蟾宫高折桂，领教司陶甄。黉堂拥师席，白昼那肯眠。鄠邑亦多士，教铎日以宣。慈溪还小试，吏隐聊周旋。一朝挥印绶，去去何飘然。庭闱足甘旨，节孝人共传。鲤庭莱衣趋，兰桂纷相联。蜚英有侍御，超登多士先。中台应豸绣，龙敕推恩全。朅来振风纪，将命历秦川。晴云飞太行，东望心旌悬。时维小春月，寔逢初度天。王事念靡盬，私归宁敢专。沁源近西土，夙昔闻其贤。所存在忠孝，食报宜绵绵。方今天子圣，寿域开八埏。我诗贺而翁，庸续南山篇。
寿杨宗德行人父八十
作者：朱诚泳
朝代：明

薰风四月动朱弦，昼锦堂开上寿筵。翠柏苍松春不老，少微南极夜同躔。芟强曾慰良民望，登第今推令子贤。从此仙家消息好，等閒沧海变桑田。
寿汧阳伯父
作者：朱诚泳
朝代：明

玳瑁筵开簇绮罗，碧桃花发去年柯。东平乐善贤名著，南极呈祥瑞彩多。翠袂舞风鸾影细，紫箫吹月凤声和。霞杯满进长生酒，醉看桑田起白波。
寿钱员外八十大参大用之父
作者：朱诚泳
朝代：明

八帙封君乐且康，酡颜偏称锦衣裳。栖身有分终幽隐，裕后多书遂显扬。越水吴山钟秀气，少微南极灿祥光。世间甲子如流水，笑展方瞳看海桑。
将军行
作者：朱诚泳
朝代：明

衔命西来专斧钺，远出萧关探虎穴。铁骢夜踏黑河冰，金戈冷射关山月。将军令严健儿勇，直捣长驱争鼓勇。阴山北遁穹庐空，惟剩牛羊满丘陇。忆昔我军多战没，风雨啾啾鬼宵哭。于今汉将守边城，翻役官军收战骨。露布星驰达冕旒，将军承诏独封侯。争誇一代麒麟阁，谁念沙场万髑髅。
将出西山留别神功石丈
作者：朱诚泳
朝代：明

见说环奇久著名，相逢又复怅离情。自缘大造流形异，谁使良工巧琢成。太白雪深尤突兀，终南云静益峥嵘。山灵好为频揩拭，莫遣尘埃野蔓生。
将抵咸阳日已薄暮予临河登舟亦有作云
作者：朱诚泳
朝代：明

县城背倚北原坡，南面通津古渭河。两岸夕阳青草渡，半篙春水白鸥波。当年宫殿阿房盛，此地丘陵汉室多。欲向长途询往事，南山无语郁嵯峨。
将进酒
作者：朱诚泳
朝代：明

将进酒，止三爵。诵宾筵，陈雅乐。醉而狂，僛僛舞。由醉言，出童羖。既立监，或佐史。醉而归，乃君子。将进酒，君莫辞，惟酒无量维制之。
小景
作者：朱诚泳
朝代：明

困睡绿杨倦起，醉酣红杏低迷。帘捲东风深院，无端莺燕交飞。
小景画
作者：朱诚泳
朝代：明

抱琴散步碧山幽，万壑千岩爽气浮。一个茅亭无斗大，如何著得许多秋。
小景画
作者：朱诚泳
朝代：明

流水高山趣自深，抱琴相对坐松阴。但须识得其中意，何用人间有赏音。
尘
作者：朱诚泳
朝代：明

漠漠旋空起，花前柳外扬。长途随马去，近市逐人忙。雨浥天街净，春生辇路香。元规何处避，唯有水云乡。
尝新麦
作者：朱诚泳
朝代：明

四月关西麦乍黄，晓炊愧我得先尝。淋漓汗血三农苦，空盼风吹饼饵香。
山居为毛仲德隐士作
作者：朱诚泳
朝代：明

青山面面绕幽居，高隐中间兴有馀。花径煖香来缥缈，竹窗晴影落扶疏。雪飞洞口归巢鹤，金跃波心出浪鱼。我亦喜无尘鞅累，何时一访隐君庐。
山水图
作者：朱诚泳
朝代：明

我自游山归，见山心辄喜。何人写此图，彷佛旧游是。漠漠岭上云，泛泛溪中水。啼猿扳树颠，驯鹿依山趾。谛彼方瞳翁，宛然赤松子。
山行
作者：朱诚泳
朝代：明

白日至昏暮，山行未出山。问途无数里，犹在万松间。
山行·其四
作者：朱诚泳
朝代：明

上方台殿锁烟霞，石磴萦纡路转赊。啼鸟无声僧入定，半岩风落紫藤花。
岁晚
作者：朱诚泳
朝代：明

玄天忽冬暮，岁功云已成。群阴结幽谷，冻鸟栖复惊。四序迭更代，万汇纷枯荣。物理孔昭著，君子宜安贞。
巫山高次童士昂黄门韵
作者：朱诚泳
朝代：明

天接巫山碍南极，遥看十二芙蓉碧。云雨朝来失数峰，应疑神女兴方浓。楚人赋就几千载，浪语茫茫那有踪。至今来往空台下，想像无人不停马。土人犹解说襄王，荒祠空笑蛮巫假。寂寂巫山万古青，时看石上白云生。吁嗟丑谤竟谁雪，谩听崖头瀑布声。
席上音乐杂咏十首 其一 筝
作者：朱诚泳
朝代：明

银甲玉纤轻，花间乍啭莺。琤琤倾四座，尽是断肠声。
席上音乐杂咏十首 其七 胡琴
作者：朱诚泳
朝代：明

紫竹掣冰丝，繁声厌靡靡。阿谁瘴乡来，传得蛮人语。
席上音乐杂咏十首 其三 笙
作者：朱诚泳
朝代：明

凤翼象参差，清音真妙绝。鹤背载刚风，缑山弄明月。
席上音乐杂咏十首 其九 �
作者：朱诚泳
朝代：明
体裁：五言绝句

妙响杂笙竽，度词应不误。几多儿女情，昵昵凭谁诉。
席上音乐杂咏十首 其二 琵琶
作者：朱诚泳
朝代：明

掩面出昭阳，伤心泪几行。胡沙天万里，何地吊王嫱。
席上音乐杂咏十首 其五 箫
作者：朱诚泳
朝代：明

赤壁坡仙赋，秦台弄玉祠。韶音今再作，应见凤来仪。
席上音乐杂咏十首 其八 鼓
作者：朱诚泳
朝代：明

奋迅鸣沙碛，欢娱佐玉堂。阅音思魏武，解秽笑明皇。
席上音乐杂咏十首 其六 箜篌
作者：朱诚泳
朝代：明

狂夫渡河死，丽玉独伤情。翻入梨园谱，都成堕泪声。
席上音乐杂咏十首 其十 拍板
作者：朱诚泳
朝代：明

细看番绰谱，应悟耳通心。将谓非丝竹，翻能统八音。
席上音乐杂咏十首 其四 笛
作者：朱诚泳
朝代：明

牛背晚风清，渔舟夜月明。征人肠欲断，出塞不胜情。
席上音乐杂咏十首·筝
作者：朱诚泳
朝代：明

银甲玉纤轻，花间乍啭莺。琤琤倾四座，尽是断肠声。掩面出昭阳，伤心泪几行。胡沙天万里，何地吊王嫱。凤翼象参差，清音真妙绝。鹤背载刚风，缑山弄明月。牛背晚风清，渔舟夜月明。征人肠欲断，出塞不胜情。赤壁坡仙赋，秦台弄玉祠。韶音今再作，应见凤来仪。狂夫渡河死，丽玉独伤情。翻入梨园谱，都成堕泪声。紫竹掣冰丝，繁声厌靡靡。阿谁瘴乡来，传得蛮人语。奋迅鸣沙碛，欢娱佐玉堂。阅音思魏武，解秽笑明皇。妙响杂笙竽，度词应不误。几多儿女情，昵昵凭谁诉。细看番绰谱，应悟耳通心。将谓非丝竹，翻能统八音。
幽居
作者：朱诚泳
朝代：明

踏破苍苔一径深，满林晴翠昼阴阴。数声鸡犬柴门里，知是谁家傍水浔。
庄诵太祖皇帝御制文集
作者：朱诚泳
朝代：明

鼎湖龙去天应泣，弦管无声市肆空。宸翰万年留圣制，人文千古缵神功。尧民击壤风谣在，周胤分茅典则同。秦陇诸孙瞻拜处，不禁血泪洒遗弓。
延春亭
作者：朱诚泳
朝代：明

绕檐皆竹木，春事此中多。啼鸟将弦管，繁花簇绮罗。蝶穿红锦幛，人在翠云窝。若个长延得，何烦载酒过。
弘治癸丑予以足疾未瘳倦于医居恒忽忽或有进者曰去城之西三百里太白山之下有泉曰凤泉去城之东百馀里曰石门亦有汤泉去城之东北六十里曰骊山亦有温泉浴其水者痼疾皆愈予闻而异之曰有是哉第以守藩不敢专出入乃遣使上告于天子天子许之予拜命踊跃不敢烦有司自饰具以往感恩志喜因有一律纪之其诗云
作者：朱诚泳
朝代：明

忆昨封章叩紫宸，果然天意俯从人。？除宿恙凭灵液，造就馀生荷至仁。指点终南收胜槩，摩挲华岳动精神。挥毫欲写山川秀，只恐归来记不真。
弘治癸丑予以足疾未瘳倦于医居恒忽忽或有进者曰去城之西三百里太白山之下有泉曰凤泉去城之东百馀里曰石门亦有汤泉去城之东北六十里曰骊山亦有温泉浴其水者痼疾皆愈予闻而异之曰有是哉第以守藩不敢专出入乃遣使上告于天子天子许之予拜命踊跃不敢烦有司自饰具以往感恩志喜因有一律纪之其诗云
作者：朱诚泳
朝代：明
体裁：七言律诗

忆昨封章叩紫宸，果然天意俯从人。�除宿恙凭灵液，造就馀生荷至仁。指点终南收胜槩，摩挲华岳动精神。挥毫欲写山川秀，只恐归来记不真。
弘治辛亥夏久雨
作者：朱诚泳
朝代：明

万里阴云阔如席，太空欲净风无力。老龙下捲河水乾，咫尺终南浑莫识。昼夜翻盆未肯休，宫庭行潦成横流。千门万户虞覆压，顾我仍怀杞国忧。秦川父老念禾麦，坐视泥涂愁窘迫。三边赋税积如山，转运动烦千万石。安得阳乌现海东，照彻后土天之中。照彻后土天之中，遂令佳气回年丰。
弘治龙飞歌
作者：朱诚泳
朝代：明

于皇太祖高皇帝，受命于天驭神器。巍巍六合永为家，鸿业相承千万世。文祖神谋治两京，武戡文化天下平。猗欤仁祖及宣祖，洋洋雅颂同休声。英皇智勇冠前古，百万貔貅振威武。重登大宝日重明，至治真成步三五。绵绵历数归宪宗，与天同运还同功。虞舜执中传圣嗣，汉文至孝尊慈宫。六龙返辔归何急，攀折龙髯追莫及。红尘隔断白云乡，群臣空抱遗弓泣。太平天子属今皇，尧眉舜目非寻常。元老徵来居鼎鼐，群奸屏去投遐荒。放珍禽，驱猛兽，祖训昭回光复旧。琅玕火齐却承筐，商琏夏瑚轻莫售。天命维新政维始，不宗佛子宗夫子。前朝陵寝总沾恩，万国山川俱入祀。风不鸣条海不波，四时玉烛调元和。邈绵天统纪弘治，宗臣首倡龙飞歌。
张太妃挽词
作者：朱诚泳
朝代：明

阿母乘鸾去，瑶池宴不归。杜鹃啼有血，婺女淡无辉。漠漠梨云冷，瀼瀼薤露稀。生平多少恨，万事与心违。早岁膺封册，嫠居五十年。镜中鸾独舞，天外月空圆。清苦共姜节，幽閒大姒贤。白杨风起处，原草共凄然。
张太妃挽词·其一
作者：朱诚泳
朝代：明

阿母乘鸾去，瑶池宴不归。杜鹃啼有血，婺女淡无辉。漠漠梨云冷，瀼瀼薤露稀。生平多少恨，万事与心违。
张太妃挽词·其二
作者：朱诚泳
朝代：明

早岁膺封册，嫠居五十年。镜中鸾独舞，天外月空圆。清苦共姜节，幽閒大姒贤。白杨风起处，原草共凄然。
弹琴
作者：朱诚泳
朝代：明

泠泠太古音，淡淡分宫徵。吁嗟？与筝，繁听恼人耳。
弹琴
作者：朱诚泳
朝代：明
体裁：五言绝句

泠泠太古音，淡淡分宫徵。吁嗟�与筝，繁听恼人耳。
当窗织
作者：朱诚泳
朝代：明

当窗织，一织三太息。水寒丝脆头绪多，唱彻午鸡宁暇食。抛来抛去失金梭，织久奄奄手无力。手无力，肠欲断，停梭坐对灯花烂。阿姑并我三丈强，短尺量来夜将半。满砌寒螀助寥落，织成知与谁人著。遍身罗绮属名娼，缠头舞罢锦满箱。
征夫
作者：朱诚泳
朝代：明

忆从结发戍边头，厌见黄沙黑水流。极目乡关正愁绝，雁声叫破一天秋。
征妇怨
作者：朱诚泳
朝代：明

空阶寒雨零，远道西风作。灯下制征衣，檐花和泪落。
待月辞
作者：朱诚泳
朝代：明

露下虚庭夜光冷，碧梧叶落秋无影。美人凭阑耿不眠，香雾半空霏绿烟。广寒倒蘸江湖底，睡熟姮娥呼不起。浮云蔽我白玉盘，琼楼十二空高寒。画屏黯淡销银烛，不管城头漏声促。
得马天禄少卿所寄文
作者：朱诚泳
朝代：明

海内风流独数君，寄来辞翰霭春云。欲知名下无虚士，细读韩文与柳文。
御书阁为唐府三城王作
作者：朱诚泳
朝代：明

天上颁书宠数优，凌空杰阁冠中州。六经垂世崇宣父，万轴传家羡邺侯。粉蠹避芸香馥馥，晴虹贯日影悠悠。贻孙燕子留芳远，瓜瓞绵绵与国休。
心迹双清为汧阳王作
作者：朱诚泳
朝代：明

一片灵台湛碧虚，此身真在水云居。壶中秋月冰相映，帘外春风草不除。老鹤枯琴君子操，牙签玉轴圣贤书。东平未必清如许，俯仰无惭乐有馀。
忆西山暨凤泉旧游
作者：朱诚泳
朝代：明

夜夜名山入梦多，旧游踪迹复如何。灵源有性藏真火，绝壁无尘拥黛螺。冰泮磻溪增潋滟，云开太白露嵯峨。眼前有景谁收拾，都付渔樵作浩歌。
忆郁少参
作者：朱诚泳
朝代：明

我在西秦子在吴，澄江千里梦魂孤。何时乘兴重来访，共倒花前酒一壶。
忠孝卷为唐府题
作者：朱诚泳
朝代：明

大本忠与孝，大伦君与亲。君亲本一致，忠孝非两人。于惟先哲王，见道亦以真。大书忠孝字，训饬何谆谆。辽鹤去不返，手泽常如新。囊封遗一使，千里来吾秦。再玩复再拜，披读惊心神。省躬诚不暇，佩服当书绅。愿言保终始，树德崇彝伦。
怀人
作者：朱诚泳
朝代：明

画阁东头坐晚风，无缘谈笑一尊同。人生聚散真萍梗，知在吴中在洛中。
怀仙吟
作者：朱诚泳
朝代：明

九华灯影灿银缸，十二琼楼叠绮窗。夜静月明双凤下，玉箫何处度新腔。明月流辉满太虚，仙游一枕梦蘧蘧。帐寒云母秋无际，不见青鸾海上书。千岁桃花一夜开，赤城霞气满瑶台。西池阿母将临驭，先遣双成跨凤来。霓裳霞帔晓翩翩，稳驾天风鹤背仙。信是玄洲春不老，紫云苍玉满芝田。瑶池路隔海天高，阿母春云入绣袍。方朔小儿真狡狯，分明三度窃蟠桃。玉洞春深护暖霞，一溪流水泛胡麻。祥风吹动三珠树，顷刻纷开五色花。身世飘飘一羽轻，蓝桥无处觅云英。满天香雾空濛里，彷佛瑶环步月明。彩衣童子著青裙，海上傅书驾白云。日暮幔亭箫鼓动，曾孙谁见武夷君。天风吹散赤城霞，楼阁参差阿母家。三岛仙人开宴罢，金盘留得枣如瓜。水晶台殿晃晴光，云母屏开夜月凉。两两素娥乘白凤，桂花香里舞霓裳。蕊珠金帐甲屏连，衣剪春云绣紫烟。鹤背刚风秋万里，夜凉飞下九重天。
怀仙吟·其一
作者：朱诚泳
朝代：明

九华灯影灿银缸，十二琼楼叠绮窗。夜静月明双凤下，玉箫何处度新腔。
怀仙吟·其七
作者：朱诚泳
朝代：明

身世飘飘一羽轻，蓝桥无处觅云英。满天香雾空濛里，彷佛瑶环步月明。
怀仙吟·其三
作者：朱诚泳
朝代：明

千岁桃花一夜开，赤城霞气满瑶台。西池阿母将临驭，先遣双成跨凤来。
怀仙吟·其九
作者：朱诚泳
朝代：明

天风吹散赤城霞，楼阁参差阿母家。三岛仙人开宴罢，金盘留得枣如瓜。
怀仙吟·其二
作者：朱诚泳
朝代：明

明月流辉满太虚，仙游一枕梦蘧蘧。帐寒云母秋无际，不见青鸾海上书。
怀仙吟·其五
作者：朱诚泳
朝代：明

瑶池路隔海天高，阿母春云入绣袍。方朔小儿真狡狯，分明三度窃蟠桃。
怀仙吟·其八
作者：朱诚泳
朝代：明

彩衣童子著青裙，海上傅书驾白云。日暮幔亭箫鼓动，曾孙谁见武夷君。
怀仙吟·其六
作者：朱诚泳
朝代：明

玉洞春深护暖霞，一溪流水泛胡麻。祥风吹动三珠树，顷刻纷开五色花。
怀仙吟·其十
作者：朱诚泳
朝代：明

水晶台殿晃晴光，云母屏开夜月凉。两两素娥乘白凤，桂花香里舞霓裳。
怀仙吟·其十一
作者：朱诚泳
朝代：明

蕊珠金帐甲屏连，衣剪春云绣紫烟。鹤背刚风秋万里，夜凉飞下九重天。
怀仙吟·其四
作者：朱诚泳
朝代：明

霓裳霞帔晓翩翩，稳驾天风鹤背仙。信是玄洲春不老，紫云苍玉满芝田。
怀道士
作者：朱诚泳
朝代：明

筇竹投来已化龙，世人何地蹑高踪。想应暂憩莲峰下，空听云间半夜钟。
怀陈公辅伴读
作者：朱诚泳
朝代：明

秦蜀云千里，分携十载馀。朝来逢驿使，才接一封书。
怀陈叔振都宪
作者：朱诚泳
朝代：明

判袂俄经岁，怀居不暂忘。断鸿何处是，目极塞云长。
怀马天禄少卿
作者：朱诚泳
朝代：明

可人昔自长安别，别后音书成断绝。五云宫阙郁岧峣，几度瞻天仰卿月。忆君承诏似登仙，双旌北上何翩翩。左右执法赖平允，释之定国真齐肩。曾侍玉皇香案侧，十载弹文飞白雪。暂令仙鹤下人间，独立霜毛誇峻洁。魁选人称倚马才，至今价重黄金台。诗成四韵只三步，敏捷何烦击钵催。外台最好能持节，精鉴时髦类澄澈。陈陈诗案积如山，到处淋漓有题墨。自君之去几经春，索君深愧秦无人。凄凉空赋怀贤咏，渴心日日生埃尘。朝来有使金台去，草草椷题寄长句。停云千里倚阑干，满地清风起庭树。
恕斋
作者：朱诚泳
朝代：明

二气于人均禀赋，圣贤亦自由人做。我家老伯绍前脩，识得如心之谓恕。当年子贡请终身，仲尼教戒何谆谆。一言说破用无尽，已所不欲无施人。小斋斗大聊容膝，华扁相看警朝夕。物情世态任纷拿，以理消除真有益。阿翁心地自旷然，何须问道更参禅。有德元来食阳报，定知遐算垂千年。
悲秋
作者：朱诚泳
朝代：明

草木皆摇落，清霜袭绮裘。蛩声和露泣，月影带江流。暗改潘安鬓，明添宋玉愁。乾坤真逆旅，极目一登楼。
悼鹤
作者：朱诚泳
朝代：明

有客有客来青田，贻我缟素之胎仙。放之庭下自舒逸，有时飞上苍松巅。落地蹁跹如寄傲，风动霜翎舞还蹈。数声长唳彻青天，踏破苍苔犹未扫。丹顶日深毛日苍，纷纭驾鹳敢同行。几番露下秋空冷，树杪戛戛闻悠扬。昨来漫尔穿林去，误落辽东华表柱。流丸何处忽飞来，毛羽离披叹遭遇。归来病骨不可支，浮邱老去谁能医。可怜一夜竟捐弃，佐卿无复来庭墀。惆怅九皋已陈迹，安得回仙为裁笛。汉江楼上月明时，吹引天风裂山石。
惆怅词
作者：朱诚泳
朝代：明

江云渭树各西东，尺素无因寄便风。好在折梅如见忆，一枝休惜寄关中。
惜红梅
作者：朱诚泳
朝代：明

暂离紫府入秦城，水路迢迢数月程。北客共知元有种，东君谁料太无情。群芳各藉阳和力，一树何孤雨泽荣。醉里师雄呼不醒，翠禽空绕月三更。
惜花
作者：朱诚泳
朝代：明

一年春正好，莫放小车空。绣幄笼晴日，雕阑怯晓风。未能辞眼底，可忍污泥中。百匝千回看，巡檐骇落红。
愚
作者：朱诚泳
朝代：明

大块徒生我，蚩蚩无所知。放鱼谁逆诈，失马未为痴。䊵绮聊遮煖，膏粱不苦饥。惟应有诗癖，句拙可能医。
感寓·其一
作者：朱诚泳
朝代：明

天道一元会，默运无穷极。四时自成岁，至诚以无息。声臭不可闻，但见苍苍色。福善与祸淫，应感无差忒。所安在人爵，所贵在天德。深居读周易，精微端可测。畏天乃君子，忠慎期自克。兢兢复战战，于焉保家国。
感寓·其七
作者：朱诚泳
朝代：明

丹山有威凤，哕哕集梧冈。竹实苟不饱，丹山复回翔。所以古明君，求贤日遑遑。玄纁走千里，徵车驰四方。伊尹起有莘，太公兴渭阳。傅说奋版筑，孔明出荆襄。扶持赖三寿，声名高百王。用贤乃如此，时君当不忘。
感寓·其七十
作者：朱诚泳
朝代：明
体裁：古风

东海有匹妇，诬杀良可伤。奈何三年旱，赤地千里荒。幽燕有贱臣，系狱将见戕。仰天一叩心，六月飞清霜。物情有冤抑，一念通彼苍。二三持法吏，舞文自洋洋。阳诛苟幸逭，阴祸亦可防。于公能治狱，子孙乃隆昌。
感寓·其七十
作者：朱诚泳
朝代：明

东海有匹妇，诬杀良可伤。奈何三年旱，赤地千里荒。幽燕有贱臣，繫狱将见戕。仰天一叩心，六月飞清霜。物情有冤抑，一念通彼苍。二三持法吏，舞文自洋洋。阳诛苟幸逭，阴祸亦可防。于公能治狱，子孙乃隆昌。
感寓·其七十一
作者：朱诚泳
朝代：明

吾闻尧舜世，皞皞惟淳风。耕凿罢无为，礼义日以隆。如何三代来，巧伪竞相蒙。常道既以坠，斯文丁厄穷。兄弟动相阋，父子或见攻。臣节每中改，君恩多不终。夫死妇即嫁，安能顾同宫。帅亡兵即变，凭谁瘗元戎。金多辄易交，官高互为雄。耨锄且不假，财帛宁肯通。轻肥骄市里，睨傲欺疲癃。乳腥犹未除，群儿强称翁。纷纷轻薄态，天下将无同。诗成聊一笑，浮云满虚空。
感寓·其七十七
作者：朱诚泳
朝代：明

文王曾拘羑，仲尼亦围匡。至圣且不免，忧患奚可忘。元来古君子，遭逢德弥彰。脩身以俟命，履之若康庄。臣子死忠孝，善道乃其常。小人恒戚戚，翻为知者伤。
感寓·其七十三
作者：朱诚泳
朝代：明

项籍苦强暴，沛公乃宽仁。秦鹿竞相逐，六合生姻尘。呜咽起雷电，叱咤惊鬼神。拔山气盖世，扛鼎力足任。豪雄竟难恃，凶残徒杀身。阴陵一失道，楚歌自沾巾。焉知卯金刀，兴隆自有因。帝王本仁义，猛力何足云。
感寓·其七十九
作者：朱诚泳
朝代：明

古道日以远，人情日以新。逢迎以为悦，举世多谀臣。比干蹈虎尾，龙逢批龙鳞。二公既以死，千古难其人。谀臣不足道，直士宜见珍。吁嗟谀与直，举错在君身。
感寓·其七十二
作者：朱诚泳
朝代：明

万物有真伪，人心不可期。真伪苟不分，君子将蒙欺。譬之金与玉，而价固无赀。珷玞与鍮石，乱真良可悲。公旦困流言，恐惧实倾危。新莽初下士，谦恭何自卑。旦莽岂同伦，昧者犹自疑。假饶身即死，真伪谁能知。
感寓·其七十五
作者：朱诚泳
朝代：明

绝代有佳人，盈盈擅风流。裹头初入室，丑妇争为仇。君看技术徒，忌嫉交怨尤。文人亦相轻，诋斥多不侔。孙庞初共学，藏修亦同谋。忌心一以兴，对面操戈矛。安得万黄鸟，九鼎荐为羞。坐令天下人，其心同休休。
感寓·其七十八
作者：朱诚泳
朝代：明

珠宫麝兰气，金帐流苏香。美人娇侍夜，老此温柔乡。不知勤四体，焉能法三王。日夜未能起，更深尚飞觞。舆行赏花柳，醉眠听笙簧。散发任容与，饱食恣徜徉。此乐虽莫极，外虞亦须防。请观无逸篇，念念当不忘。
感寓·其七十六
作者：朱诚泳
朝代：明

古人一忠厚，今人尚浮誇。裘马纵驰骋，酒食恣喧哗。文章逞轻薄，荒唐欲名家。立言多不根，滔滔浩无涯。吾思矫其弊，至诚斯可嘉。六经不可及，何须诵南华。
感寓·其七十四
作者：朱诚泳
朝代：明

君子慎嫌疑，所慎良有因。莫交孀妇儿，莫友敌国臣。孀儿一与交，人谓私其亲。敌臣一与友，人谓通其邻。广会莫耳语，临民莫眉颦。嫂叔不相授，男女不共茵。临食休涕唾，迎宾休怒嗔。共食莫泽手，分财莫言贫。吁嗟天下事，一一难具陈。避嫌乃君子，斯言可书绅。
感寓·其三
作者：朱诚泳
朝代：明

皇天生下民，而必立之君。端居统万国，宵旰极忧勤。创业藉神武，守成资圣文。功德配天地，休声光典坟。典坟既以远，区宇时并分。六朝及五部，割标徒纷纭。此疆而彼界，蒸黎蒙兵氛。干戈无时息，嗟我赤子群。
感寓·其三十
作者：朱诚泳
朝代：明

公车有千乘，出则如云随。所居能几何，焉用千乘为。名马致千里，奔趋若星驰。所守仅吾封，乘此将安之。我尝陋周制，金玉岂其仪。过奢诚易败，商车乃为宜。汉皇征大宛，将士实乘危。嗟嗟天马歌，徒为千载嗤。
感寓·其三十一
作者：朱诚泳
朝代：明

吾闻有熊氏，古风始更张。裹缠兼布革，上下易衣裳。三代自有制，后来渐荒唐。诡异骇群目，轻薄移四方。锦章夺天巧，罗衣斗时装。广袖全疋帛，长裙欲飞扬。服妖古所忌，不衷真不祥。城中苟知禁，天下当循常。
感寓·其三十七
作者：朱诚泳
朝代：明

商辛苛聚敛，货财溢台屋。吕政灭诸侯，金刀折车轴。董卓据郿坞，石崇擅金谷。王戎亲较筹，萧宏广营蓄。吁嗟射利徒，劳心何仆仆。安知铜臭讥，讵惜钱愚恧。障尘锦十里，买妾珠三斛。金钱竟何为，而终遭杀戮。吾观颜渊氏，薄田继饘粥。箪瓢有馀乐，富贵真碌碌。
感寓·其三十三
作者：朱诚泳
朝代：明

仪狄昔为酒，大禹乃绝之。维狂鉴周诰，抑戒惩卫诗。岂惟戕性命，抑且丧威仪。一语苟不合，兵刃手所持。不见夏之桀，昏默沈酒池。不见隋之炀，口不离酒卮。二君今已矣，后世尤多迷。亡身更亡国，智者应自知。
感寓·其三十九
作者：朱诚泳
朝代：明
体裁：古风

西川恃重险，而人谁敢窥。征西裹毡入，蜀人竟难支。东吴倚三江，汹涌乃天为。楼舡焚缆下，吴人亦离披。维险不可恃，维贤为可资。舟中皆敌国，君人当慎之。
感寓·其三十九
作者：朱诚泳
朝代：明

西川恃重险，而人谁敢窥。征西裹毡入，蜀人竟难支。东吴倚三江，汹涌乃天为。楼船焚缆下，吴人亦离披。维险不可恃，维贤为可资。舟中皆敌国，君人当慎之。
感寓·其三十二
作者：朱诚泳
朝代：明

吾闻古圣君，而惟饭土簋。仲尼大圣人，饮蔬食饮水。箪瓢困颜氏，至乐谁能拟。曾参亦可人，恒饥宁愿仕。嗟嗟后世人，口腹斗珍美。万钱充一箸，豪奢浩无纪。烹羔宰肥牛，杯盘动盈几。太仓日五升，何如安汝止。
感寓·其三十五
作者：朱诚泳
朝代：明

混沌既以死，征伐不可无。圣人奉天命，元后授阴符。蚩尤叛臣节，涿鹿真囚俘。上干轩辕讨，百灵乃相扶。桀纣逆人理，汤武布神谟。周兴商乃蹶，汉起嬴斯殂。至仁伐不仁，民徯后来苏。诸王互征战，七国多贪夫。
感寓·其三十八
作者：朱诚泳
朝代：明

古人拙已甚，今人巧何多。古意竟不存，纷纷将奈何。嗤彼当世人，斗智互砻磨。眼前移造物，胸中铸干戈。权门讵云远，一径即能过。天门谁谓高，攀缘手堪摩。巧人固多事，有如茧中蛾。茧成身自锢，拙者频笑歌。
感寓·其三十六
作者：朱诚泳
朝代：明

万物有禽兽，生意亦自均。荒夫苦畋猎，但欲膏其唇。车网遍原野，百里践飞尘。焚射纵鹰犬，暴殄积如薪。我观车攻诗，古意犹可申。后来竞驰骋，无乃劳其民。穷搜尽巢穴，入口未必珍。汤网去三面，诸侯归至仁。
感寓·其三十四
作者：朱诚泳
朝代：明

人生期百年，百年能几何。逝者不可追，将来苦无多。向来黄小群，玄发忽以皤。古人亦有言，流光一掷梭。大禹乃圣人，竞辰惧閒过。亦有运甓老，而肯甘婆娑。勤苦既如此，令名终不磨。吁嗟当世人，其谁不蹉跎。
感寓·其九
作者：朱诚泳
朝代：明

南国有佳人，温其颜如玉。我欲往从之，白驹在空谷。斯人不可招，泥涂讵能辱。去往本无心，飘飘若黄鹄。我思日以深，玄纁谩成束。掉头不肯顾，悠悠我衷曲。清时足大行，胡为自彳亍。念彼采芝歌，独坐恒忽忽。
感寓·其二
作者：朱诚泳
朝代：明

天道幽且远，明明谁敢欺。勿言不吾察，日鉴恒在兹。所以古君子，敬畏日孳孳。出门如有见，影响真相随。吾人贵居易，左绳右更规。淫荒苟失度，恐为天所遗。公旦无逸篇，卫侯抑戒诗。愿言书诸绅，终身为我师。
感寓·其二十
作者：朱诚泳
朝代：明

三代日以远，至治不可追。我尝读前史，抚卷心伤悲。炎刘崇伯术，李唐竟沦夷。女祸世所耻，和蕃人共嗤。逮兹赵宋氏，兵力苦不支。委靡不复振，甘为异国欺。明明我皇祖，仗钺驱熊貔。一怒九围定，百世今熙熙。
感寓·其二十一
作者：朱诚泳
朝代：明

绝代有佳人，优游在空谷。渴饮涧中泉，饥餐岩下菊。穷居养贞白，衡门擅幽独。如何治平世，长往不肯复。劝尔脱麻衣，为君挂朝服。山灵莫见疑，公家正悬禄。丈夫贵雄飞，胡为自雌伏。登车早幡然，无苦恋黄犊。
感寓·其二十七
作者：朱诚泳
朝代：明

齐桓假仁义，晋文亦如之。纷纷战国君，剧戏真小儿。美哉汉东平，为善日孳孳。三监与七国，国亡身亦隳。李唐不足道，诸王恣豪痴。淫荒讵知耻，俗乐手所持。嗟予固无似，嗣秦沗藩维。愿言崇令德，刘苍其我师。
感寓·其二十三
作者：朱诚泳
朝代：明

深山有蛇虎，晴原多凤麟。凤麟真快睹，蛇虎不可亲。虎蛇有馀毒，近之噬吾身。凤麟乃灵瑞，致之苦无因。我尝读古书，于焉求屈伸。昏昏苟不察，贻患将无垠。閒居感畴昔，用舍怨因循。蛇虎既难近，远之诚在人。
感寓·其二十九
作者：朱诚泳
朝代：明

两间有安宅，安宅我所居。四方有正路，正路我所如。安宅固非小，正路岂其迂。夫何当世人，而自与之疏。安宅蔽草莽，蚩蚩莫之除。正路塞荆棘，茫茫谁与锄。执迷若不解，旁观但踟蹰。此道真窅然，吾人当体诸。
感寓·其二十二
作者：朱诚泳
朝代：明

乾坤乖气薄，阴阳镇差乱。重雾结重阴，漫漫不知旦。幽岩木魅栖，深谷鬼车唤。百怪恣纵横，群阴郁无散。阳乌忽东生，沧溟涌霄汉。赫赫破顽云，潜回若冰泮。须臾障碍消，悠远天文焕。万国属皇明，寰海同灿灿。
感寓·其二十五
作者：朱诚泳
朝代：明

吾观三王世，有周承夏商。贤圣相继作，享国何久长。自从周赧来，天命苦不常。兴戎凭诈力，王图讵能昌。嬴秦才二世，阿房火咸阳。六朝并五代，纷纷日更张。皇天眷吾祖，继宋高百王。绳绳千万年，神器传无疆。
感寓·其二十八
作者：朱诚泳
朝代：明

舜有臣五人，而天下乃治。武王资十乱，承商履天位。嗟彼夘金刀，凭谁和鼎味。创始藉萧曹，守成推丙魏。李唐虽小康，贤才亦云萃。杜房兼宋姚，绳绳赖无坠。我思古良臣，班班犹可记。相望佐无为，诸公真了事。
感寓·其二十六
作者：朱诚泳
朝代：明

吾闻贤后妃，有周不可当。太姜及任姒，世德传无疆。如何至后世，宫闱多滥觞。吕武恣淫虐，纷纷多色荒。我家配圣祖，圣后并姬姜。仁孝实继之，辅治声洋洋。徽音允相嗣，帝道日以昌。嗟嗟我圣善，子孙焉敢忘。
感寓·其二十四
作者：朱诚泳
朝代：明

有初必有终，有日必有夜。天运自循环，阴阳交代谢。曾闻古仙人，云霄远凌跨。死生亦常理，谁惟天所赦。吁嗟老佛徒，蚩蚩思久假。贪迷竟何如，而徒陷虚诈。所以君子儒，安焉老田舍。修身以俟之，万物还元化。
感寓·其五
作者：朱诚泳
朝代：明

茫茫元会间，造化竟谁尸。昏旦既不爽，寒暑无或移。至诚本无息，庶类自蕃滋。日月相代明，阴阳岂参差。岳山坯厥气，江河分厥支。雷霆布厥威，风雨行厥时。圣人今在上，天心与相宜。八万六千岁，悠悠无尽期。
感寓·其五十
作者：朱诚泳
朝代：明

二气有清浊，化工应使然。重浊乃为地，轻清则为天。人物各分类，参差难比肩。君子与小人，赋予有偏全。鸡豚与凤麟，凡庸于圣贤。清浊乃尔殊，天性不可迁。中庸贵能变，君子当勉旃。浊夫会当清，清者当梯仙。
感寓·其五十一
作者：朱诚泳
朝代：明

普天皆国土，四海皆国人。唐虞今在上，一视乃同仁。酷吏独何心，咤叱恣威神。爪牙剧豺虎，曾不恤吾民。冻馁任流殍，逸劳谁与均。催科急于火，鞭挞肤已鳞。健吏持帖来，追呼聚比邻。鸡豚给馋口，拜跪回怒嗔。老农二三子，力耕恒苦辛。眼中欲流血，釜中屡生尘。昨日有新条，公家收税银。踟蹰惟四壁，局促仅一身。健吏诟且辱，而敢诉其贫。追随向官去，悲号谋所亲。有女犹未笄，娇痴正青春。商人买为妾，遑恤朱陈姻。儿孙既零替，里胥犹日臻。虐民恃官长，盘飧竞铺陈。破屋存数间，求钱斧为薪。性命苦见逼，恨不沈水滨。斯民乃邦本，吾徒宜见珍。苛政猛于虎，勖哉诸缙绅。
感寓·其五十七
作者：朱诚泳
朝代：明

西旅贡神獒，召公力阻之。远方献名马，汉文乃深辞。陇西产鹦鹉，广南生荔枝。巨象致南粤，狮子走西陲。翠禽尽输羽，猛兽皆脱皮。白玉罄山谷，黄金空泽陂。纷纷争献纳，扰扰欲何为。愿言贡贤俊，为国扶雍熙。
感寓·其五十三
作者：朱诚泳
朝代：明

有阳必有阴，有夜必有旦。吁嗟正与邪，相反如冰炭。谁谓郑声淫，韶音为所乱。谁谓莠草新，嘉谷为所烂。凤凰览德辉，鸺鹠可同观。驺虞履中野，梼杌可同绊。物类自区别，吾人亦相判。荆舒培祸胎，群邪斯漫漶。君实起西府，群贤乃藩翰。星辰归党籍，君子窃悲叹。正邪不两立，天王贵雄断。
感寓·其五十九
作者：朱诚泳
朝代：明

我尝穷古书，窃闻谦受益。如何夸毗子，洋洋多德色。有位莫骄人，骄人位斯踣。有国莫骄人，骄人士斯匿。如有周公才，吝骄矜富殖。虽云大圣人，斯亦无足式。贤哉谢夫子，程门能自克。三年去一矜，群儒推令德。
感寓·其五十二
作者：朱诚泳
朝代：明

为善为君子，君子喻于义。为恶为小人，小人喻于利。所思既不同，善恶岂相类。义利自两途，理欲所由异。譬之食饮然，而各有所嗜。恶臭与馨香，伊人自知味。吁嗟义利间，慎无迷厥志。北轲有法言，君子所当识。
感寓·其五十五
作者：朱诚泳
朝代：明

商人元尚质，淳风自尔全。周人始尚文，金玉日雕镌。末世益滋伪，物情多变迁。万物困凌暴，鬼工倦钻研。八宝妆便器，珊瑚裁马鞭。黄金饰宫殿，珠珍络鞍鞯。一剑磨十载，一钗直三千。相看竞淫巧，安知师圣贤。象箸不可谏，玉杯谁肯捐。一梦了今古，豪奢真可怜。
感寓·其五十八
作者：朱诚泳
朝代：明

吁嗟眼底人，反覆何其多。对谈如隔山，同居或操戈。结交出肝肺，回首施网罗。变态苦不常，阴佼莫能过。斯人何所喻，譬之江与河。微风一相激，遽兴千丈波。我诚憎其徒，洞见劳撝呵。绵绵不可绝，纷纷将奈何。
感寓·其五十六
作者：朱诚泳
朝代：明

仲尼相鲁君，鲁人兴谤辞。子产听郑政，郑人亦毁之。赤心苦不同，黄口任瑕疵。贤圣且不免，吾人莫嗟咨。周公古元圣，流言乃相欺。向非天动威，成王终见疑。所以明哲士，脩身日孳孳。谤言虽百端，而吾自坦夷。譬之伤日月，指斥靡不为。安知日月光，万古焉能亏。
感寓·其五十四
作者：朱诚泳
朝代：明

人中有佞人，谗言不可当。蜜口覆人国，簧言乱侯王。贤愚任喉吻，君子归雌黄。舐痔讵知耻，掇蜂终见伤。绥绥九尾狐，媚惑迷四方。洋洋八风舞，斯文遂无光。我尝览前古，圣言奚敢忘。为邦远佞人，谗夫尤所防。
感寓·其八
作者：朱诚泳
朝代：明

兹晨忽不乐，抚膺多可伤。披书感前事，令我涕沾裳。凤鸾止荆棘，䲭鸮据梧冈。驺虞不饱肉，豺狼厌肥羊。人龙困田野，人猫登庙堂。倒颠有如此，天下安所望。吁嗟汉唐宋，参会何纷攘。载读虞书篇，千古心遑遑。
感寓·其八十
作者：朱诚泳
朝代：明

君子自明白，小人多险邪。毒阴类鸮獍，纠结如虬蛇。蓝色丑于鬼，公然专正衙。出口尽蜂蜜，满腹皆镆铘。月堂幽且深，恒谋破人家。复壁隐且僻，惟虞匕首加。纷纷秽青史，追思可兴嗟。群阴不可尽，仰叹白日斜。
感寓·其八十一
作者：朱诚泳
朝代：明

静思天下事，黑白多见迷。自非明知人，伊谁无所疑。譬之鸦与鹭，同栖占林池。黑白自分晓，何须苦相窥。圣人明四目，烛理洞无遗。台衡或昏暗，平治其资谁。
感寓·其八十七
作者：朱诚泳
朝代：明

吾观天下理，聚散不可期。纣聚尘台财，武王乃散之。财聚则民散，古语岂吾欺。财散则民聚，君人所宜思。此理自分晓，而人多自迷。矧兹聚敛臣，为利日孳孳。财乃民之命，民则邦之基。观风亦何人，能无采吾诗。
感寓·其八十三
作者：朱诚泳
朝代：明

万物在天地，生生无暂息。洪纤与高下，一一含太极。鳞羽自飞潜，肖翘亦形色。神功不可名，妙用谁能识。忆昔弄丸翁，幽居悟天则。微探极性情，至理穷因革。我尝读其书，茫然无所得。学海信汪洋，区区惭蠡测。静思兴太息，居然竭心力。安得起其人，为我祛郁抑。
感寓·其八十九
作者：朱诚泳
朝代：明

万物有成败，造物自制之。天定不可胜，人谋空尔为。达人自知命，顺受尚奚辞。嗤彼智巧徒，而徒用其私。项羽败乌江，沛公成帝基。虽云仁与暴，实乃天所思。起家良不易，兴国亦如兹。天地尚终坏，勿为千载悲。
感寓·其八十二
作者：朱诚泳
朝代：明

执虚如执盈，执圭如不胜。譬之循墙走，蹜蹜惟恐倾。圣贤重戒慎，厌斁宁敢生。漏室虽至暗，衣冠对神明。出门何所见，如接公与卿。安居固无为，如临祭与兵。尝观庸学传，庶几学斯成。戒慎与慎独，没齿期遵行。
感寓·其八十五
作者：朱诚泳
朝代：明

公孙为布被，汉人讥诈廉。司马亦布被，举世称大贤。老聃尝有言，俭为天下先。俭苟不中礼，魏风有遗篇。大禹古圣人，至德垂简编。亦有齐晏子，一裘三十年。何曾独何心，一食费万钱。末俗不可易，临风兴喟然。
感寓·其八十八
作者：朱诚泳
朝代：明

周公复明辟，北面还为臣。贼莽始居摄，久假遂即真。歔欷执孺子，流涕沾衣巾。如何草玄者，剧秦以美新。赤符赫然起，覆宗终殒身。伯禽继鲁后，祚延八百春。流芳与遗臭，谁仁谁不仁。
感寓·其八十六
作者：朱诚泳
朝代：明

吾人有正气，养之曰浩然。充之塞天地，失养则靡全。反身而理缩，万人吾往焉。不缩乃自馁，褐夫亦难前。燕丹不善养，谋报何拳拳。虎狼一相犯，父子竟弃捐。亦有廉将军，争功怒填填。负荆终见屈，无乃相如贤。恒思战国君，奋师日相牵。往往就囚虏，所见何其偏。容忍乃君子，庶几保天年。血气圣所戒，吾人当勉旃。
感寓·其八十四
作者：朱诚泳
朝代：明

将军饧沃釜，卫尉蜡代薪。供馔宰名马，行觞杀美人。万钱营一箸，九鼎荐八珍。锦绮照庭户，歌钟动比邻。豪纵讵知极，奢华孰与伦。造物者好还，明明察吾身。暴殄自亡灭，俭德独怡神。
感寓·其六
作者：朱诚泳
朝代：明

吾闻帝王世，人文日以宣。间尝读其书，抚卷思茫然。三王莫之尚，五帝不可前。征伐与禅让，仁义岂偏全。光明烛幽远，心法垂简编。群生乐熙皞，九州无倒悬。帝王日以远，明哲徒拳拳。恭惟我皇祖，绳武三千年。
感寓·其六十
作者：朱诚泳
朝代：明

君子莫施智，施智近小人。愚人祗自愚，至愚翻近仁。吾观古人智，而不私其身。后人乃机巧，鬼魅与同伦。吁嗟愚下流，为谋固难陈。安知千虑中，一得无可因。智囊竟何为，东市冤莫伸。愚智莫相笑，同为千古尘。
感寓·其六十一
作者：朱诚泳
朝代：明

天地赋人物，二气均所生。如何贤不肖，而乃殊其名。吁嗟贤者流，宜公亦宜卿。嗤彼不肖徒，胡为污冠缨。人君无所为，代天持鉴衡。进贤退不肖，吾人资主盟。前元多错缪，仕途良未清。非才满廊庙，贤人困渔耕。我祖奉天命，九州尽豪英。黜陟考三载，万年仰大明。
感寓·其六十七
作者：朱诚泳
朝代：明

吾观尘海门，善恶各有徒。谦谦鲜君子，悻悻多凶夫。善者所宜福，凶夫所宜诛。善恶苟无报，真宰其含胡。夷齐死沟壑，丘轲困穷途。颜渊嗟夭折，比干乃捐躯。盗蹠亦何人，横行主逃逋。乳虎饱人肉，谁敢摩其须。公然老牖下，雄风闻八区。彼苍不可问，仰面长呜呼。
感寓·其六十三
作者：朱诚泳
朝代：明

展雄古名盗，横行恣凶恶。眈眈谁敢撄，杀人供咀嚼。公然据太行，往来悉攘夺。牗下终老寿，天意竟何若。我闻三代时，群黎遂生乐。后来日滋伪，绿林满丘壑。穷寇不须追，饿虎不足缚。公家薄租税，此辈将自削。
感寓·其六十九
作者：朱诚泳
朝代：明

天地有正气，英灵钟正人。大义薄云汉，至诚通鬼神。探穴蹈虎尾，沈渊批龙鳞。碎首讵知惜，引裾宁畏嗔。龙逢既以死，比干甘杀身。史鱼以尸谏，直心终见伸。诸公不可作，精神乃星辰。回首媚灶徒，謟骨成埃尘。
感寓·其六十二
作者：朱诚泳
朝代：明

淫奔谁氏女，少好正青春。欲窦一以开，而宁顾其身。踰墙期所私，钻穴召比邻。恶少竞相逐，兄弟不敢嗔。马蹄松柏下，鸡鸣风雨晨。绥绥自求耦，往来岂辞频。脂肤湿香汗，瓠齿含朱唇。精神照秋水，秀丽惊鬼神。我行偶见之，伤心泪沾巾。颓风不可挽，凭谁振彝伦。
感寓·其六十五
作者：朱诚泳
朝代：明

忆初周穆王，天下恣观游。八骏逐风雨，万里无停留。瑶池觞阿母，玉帛朝诸侯。琼浆侑天乐，白云起仙讴。山川务穷览，邦家宁复忧。徐方忽以兴，周鼎几不收。亦有隋炀氏，黄金饰龙舟。琼花作奇祟，妖氛满扬州。至乐不可极，淫荒竟成休。吁嗟后来者，能无览隋周。茫茫天地间，无不有鬼神。在下乃河岳，在天为星辰。
感寓·其六十八
作者：朱诚泳
朝代：明

茫茫大化间，生育无停息。鳞介与毛虫，而各成形色。蠢蠢万不齐，至巧谁能识。营营若有知，绳绳日滋殖。馋夫亦何心，网罗兼弹弋。五鼎恣煎烹，万钱供口食。焉知爱物仁，忍杀无穷极。君子远庖厨，暴殄良可惜。
感寓·其六十六
作者：朱诚泳
朝代：明

百神固非一，所主在一人。一人总神器，百神歆所禋。一诚本昭著，二气自屈伸。变化讵能测，恍惚不可亲。所贵乎君子，万物备其身。鬼神自扶佑，福履将日臻。
感寓·其六十四
作者：朱诚泳
朝代：明

天地固不老，吾人安可常。今者如不乐，逝者忽以亡。矧兹隆盛世，四海称大康。吾藩静无事，辅臣能赞襄。散人荷天宠，贵富守一方。台池与山水，登临足徜徉。名花落又闻，好鸟鸣且翔。黄奶助滋味，朱弦和宫商。我生何庆幸，逸乐殊未央。载歌咏天保，终身感吾皇。
感寓·其十
作者：朱诚泳
朝代：明

吕政多遗金，商辛多羡财。鹿台与嬴藏，一炬飞烟埃。吾思古贤君，所贵在贤才。贤才足资世，金玉安用哉。此理固易晓，彼狂迷莫回。鸡鸣起孳孳，为利日徘徊。会田有齐魏，斗宝生嫌猜。四臣照千里，魏惠颜如灰。
感寓·其十一
作者：朱诚泳
朝代：明

我观天下山，一一坯造化。峥嵘各擅名，而谁肯相下。巍巍五岳中，崇高维泰华。一掌入云霄，日月真可借。冲天几万寻，恍惚来灵驾。冰雪四时寒，三庚讵知夏。嗟予夙好奇，藩维况多暇。扪参试一登，玉姜莫深讶。
感寓·其十七
作者：朱诚泳
朝代：明

天地生万物，意思本自嘉。奈何当世人，玩好竞浮誇。隋君恣厥狂，宸游日以奢。龙舟走千里，贪彼维扬花。宋徽蹈覆辙，黄杨致天涯。吁嗟花石纲，江淮尽虎蛇。炀亡徽北狩，回首白日斜。唐人牡丹地，相传能几家。
感寓·其十三
作者：朱诚泳
朝代：明

放勋结茅茨，神禹卑宫室。吁嗟古圣人，安居保终吉。奈何秦汉来，万邦困据拮。山林穷斧斤，门户罄丹漆。阿房未及成，建章亦以毕。雕镌竞淫巧，回首竟萧瑟。夜眠庸几何，小轩取容膝。睡美五更钟，晓窗踏红日。
感寓·其十九
作者：朱诚泳
朝代：明

神仙驻何许，传闻在蓬莱。沉沉白玉宫，隐隐青莲台。弱流不可渡，万里无飞埃。自非鹤背仙，凭虚讵能来。安期不死药，王母流霞杯。天地许同寿，日月宁相催。我生竟茫昧，自愧非仙才。至人不可遇，且酌黄金罍。
感寓·其十二
作者：朱诚泳
朝代：明

神龟曾出洛，凤凰亦鸣岐。灵物岂虚来，解后文明时。羲文既以远，元气日以衰。虽有麟与凤，致之者为谁。嗟嗟仲尼氏，栖栖良足悲。获麟竟遭毙，识者空涟洏。嗤彼五胡世，祯祥何所期。苍麟驾鼓车，天道真嗤嗤。
感寓·其十五
作者：朱诚泳
朝代：明

伏羲抚云泉，神明钦厥德。大舜鼓南薰，斯民愠皆绝。谁云古乐淡，清和见天则。曾闻凤格韶，感应妙难测。吁嗟后世人，淫声相蛊惑。唐皇亲羯鼓，梨园乐无极。霓裳欲何为，一舞遂亡国。我耳厌喧阗，端居守渊默。窗前披乐书，古道已荆棘。
感寓·其十八
作者：朱诚泳
朝代：明

我家有美玉，人言出昆冈。清姿温且润，素质坚以刚。珊瑚让精彩，水精失辉光。玉人一入手，珍重无时忘。琢磨借沙石，切磋付刀铓。雕镌制瑚琏，专攻作圭璋。神明许相与，君子良可方。但恐珷玞混，弃置令人伤。
感寓·其十六
作者：朱诚泳
朝代：明

茫茫一元化，二气乃屈伸。万物生其间，悉含天地仁。虎狼之父子，蜂蚁之君臣。雎鸠之夫妇，鸿雁之主宾。物且具人性，愧此蚩蚩民。谁知禽与兽，亦能出其伦。禽中则有凤，兽中亦有麟。人而反乎此，焉用名为人。
感寓·其十四
作者：朱诚泳
朝代：明

嗟嗟今古人，滔滔迷女色。焉知粉触髅，亡身更亡国。妲已商纣危，褒姒周幽惑。西施吴子亡，太真三郎踣。于维高世王，持身能自克。宠姬欲同辇，无宁亏盛德。予心本冲素，万虑恒自息。深居养太和，于焉趋寿域。
感寓·其四
作者：朱诚泳
朝代：明

有天斯有地，有君斯有臣。君臣亦天合，谁云属之人。君者臣之亲，臣则君之邻。微虫有蜂蚁，而人岂无伦。不见唐虞世，五人作同寅。不见文武时，二公为经纶。如何衰季世，颓风竟难淳。全躯保妻子，临危谁致身。
感寓·其四十
作者：朱诚泳
朝代：明

相君椒百斛，领军鞋一屋。为利日孳孳，而心苦无足。贪夫诚可憎，佩钥声相触。匹骑按田园，弄筹计鱼肉。营营趁市墟，贸贸涉川陆。剥削尽锱铢，悭涩及饘粥。恨不马重驹，恨无牛两犊。恨不青蚨钱，日往还相逐。家藏万镒金，身为九州牧。贪夫正如此，一笑聊捧腹。
感寓·其四十一
作者：朱诚泳
朝代：明

假兵车者伯，以仁义者王。诚伪迥不同，而人自圣狂。汤以七十里，至德闻四方。文王以百里，殷人何可当。小足以制大，弱可以制强。人心一以归，天命自有常。试观伯者民，驩虞气洋洋。齐桓晋文事，十世忽以亡。何如王者民，皞皞莫能量。百世既以远，仁恩讵能忘。我尝阅书史，浩然兴慨慷。因之识天德，王者其永昌。
感寓·其四十七
作者：朱诚泳
朝代：明

茫茫天地间，而理固有常。云胡当世人，行险恣猖狂。周行舍不由，捷径恣翱翔。法言乃不道，群居肆荒唐。啖葛诳天下，饮鸩欺四方。指鹿乃言马，问牛翻问羊。阴邪莫能测，诡异何可当。勿云不吾察，天理恒日章。吁嗟君子儒，灵台自开张。作事贵昭著，宁惭天日光。
感寓·其四十三
作者：朱诚泳
朝代：明

吾闻君人者，奔走天下士。进退手所操，谁云无所事。祥麟不苟出，妖狐足儇利。吁嗟进退间，而诚关至治。何物鬼蜮徒，貌陋据台位。奸邪惑帝聪，子仪徒自恚。而亦有人猫，月堂运深智。李适日衔杯，九龄亦趍避。朝中有君子，四方君子至。君看权倖门，群儿竞投刺。
感寓·其四十九
作者：朱诚泳
朝代：明

造化有常理，反之则为妖。幻人有奇术，橐钥如手操。禽兽解歌舞，金石乃鸣跳。海水咒可竭，岳山祈可摇。铜盘出江鲤，土盆长灵苗。羝羊作人语，井钱若榆飘。或缩地远游，或凭虚入朝。蒸沙可为糜，嘘气即为飙。黄金自融成，白雪凝不消。撒豆化赤衣，投筇作虹桥。纷纷妖异事，我心实不挠。吾儒有正术，百怪当自消。
感寓·其四十二
作者：朱诚泳
朝代：明

有国有家者，知人实为艰。知人竟何为，乃在用舍间。宵人不可用，用则秽清班。君子不可舍，舍则槁空山。子瑕据津要，伯玉甘退閒。孰知贤不肖，治乱诚所关。凤凰览德辉，一去不肯还。豺狼卧当道，令我涕潺湲。
感寓·其四十五
作者：朱诚泳
朝代：明

吁嗟兹世人，居官多老饕。孜孜慕名位，焉知奔竞劳。权门炙手热，冰山与天高。绥绥乞昏夜，白日矜所遭。相君喜松寿，凉州博葡萄。好官我自为，笑骂空嘲嘈。君看柄臣第，车马何滔滔。幽人方寂寞，闭门读离骚。
感寓·其四十八
作者：朱诚泳
朝代：明

庄生寄傲者，閒居著南华。浮辞逞虚诞，寓言恣喧哗。操戈击夫子，盗蹠翻见誇。三王未足论，五帝讵为嘉。睥睨小天地，言谈多险邪。猖狂如所言，万物其泥沙。吾儒自有经，典谟浩无涯。至诚乃君子，宜其辅邦家。
感寓·其四十六
作者：朱诚泳
朝代：明

曾闻黄河水，远自天上来。万流会东海，滔滔极蓬莱。又闻瞿塘峡，惊涛吼春雷。人愁滟滪险，奔流若山摧。有熊作舟楫，神灵济颠颓。千里在俄顷，转折真奇哉。巨舰苦难运，聊横小水隈。丁夫且休息，南风殊未回。
感寓·其四十四
作者：朱诚泳
朝代：明

仲尼主子瑕，卫卿非所惜。孟轲媚臧仓，齐卿斯煖席。俗论真可鄙，圣贤能自择。富贵等浮云，台钧亦陈迹。茅茨乃广居，衡门实安宅。箪瓢敌钟鼎，乞求竟何益。声色不我移，刀锯不我迫。居易以俟命，玩味庖羲易。
慰吴元素长史
作者：朱诚泳
朝代：明

北望桑乾道路长，稀年摆脱利名场。从来风物关中好，何必云中是故乡。
慰新斋兄
作者：朱诚泳
朝代：明

握手常嗟会面疏，年来尤觉甚于初。身同野鹤清尤健，计比巢鸠拙不如。莫为事烦妨食息，且教心静乐琴书。谁言淡泊中无味，淡泊从来味有馀。
懒
作者：朱诚泳
朝代：明

习懒真成懒，年来懒更便。杜门非寡合，隐几即閒眠。倦洗窗前竹，慵听石上泉。不知尘境外，可有懒中仙。
戍妇词
作者：朱诚泳
朝代：明

奉姑妾尽孝，报君郎尽忠。忠孝苟无愧，死生何必同。
成化乙巳关中苦旱
作者：朱诚泳
朝代：明
体裁：古风

东风转岁律，对景不成观。微雨未沾足，田畴复枯乾。连村绝烟火，比屋皆伤残。民生与鬼邻，疫疠仍相干。匡时愧无策，抚膺空长叹。我欲叩天阍，恨乏凌风翰。
折杨柳
作者：朱诚泳
朝代：明

灵州城下柳，多被官军窃。犹馀拂地条，更苦行人折。无复眼窥春，不见花飞雪。今君赴玉关，将何赠离别。
折花美人
作者：朱诚泳
朝代：明

粉香罢染镜中丹，百转千回绕画阑。夜合有香迎日暖，宜男无语怕春寒。深红在手颜初破，浅白沾衣露未乾。浪蝶狂蜂莫相妒，妆成要使阿奴看。
拙
作者：朱诚泳
朝代：明

散人无所事，竟日避纷纭。甘比催科政，思追乞巧文。何须繁似露，焉用变于云。莫笑鸠呼妇，閒中最喜闻。
招丘仲玉大参弹琴
作者：朱诚泳
朝代：明

怪石当阶露未乾，小轩松竹溢清寒。閒来欲洗尘埃耳，莫惜云泉为一弹。
招阎文振方伯
作者：朱诚泳
朝代：明

杖屦能来不厌频，玉醅银瓮正生春。长安此日耆英会，可少当年洛社人。
拟元日立春
作者：朱诚泳
朝代：明

甲子开元旦，春深转斗魁。初筵浮柏叶，急琯动葭灰。宇宙真阳始，山川淑气回。青丝兼綵胜，节物自相催。
拟古·其一
作者：朱诚泳
朝代：明

女萝附长松，倚托欲终身。愿为鱼与水，不作参与辰。愿为鸳与鸯，不作胡与秦。云何动隔绝，千里蒙风尘。我有一端绮，欲持赠远人。赠之将如何，永结平生亲。怀思邈难即，郁郁何当伸。秋高凉风厉，灏灵发清商。井梧一以堕，昼短夜渐长。嗷嗷过鸣雁，唧唧乱啼螀。自起步中庭，夕露沾我裳。沾裳岂足惜，感时空彷徨。南山有高士，栖息岩壑间。翩翩鹤？衣，棱棱鹿皮冠。白石煮为食，丹砂驻其颜。我欲求其人，举头隔云烟。苍厓千万仞，可望不可攀。昨宵梦见之，忽然登其巅。知我苦辛志，念我跋涉艰。欲授长生诀，鸡鸣夜已阑。起坐长叹息，终焉老尘寰。
拟古·其三
作者：朱诚泳
朝代：明

南山有高士，栖息岩壑间。翩翩鹤？衣，棱棱鹿皮冠。白石煮为食，丹砂驻其颜。我欲求其人，举头隔云烟。苍厓千万仞，可望不可攀。昨宵梦见之，忽然登其巅。知我苦辛志，念我跋涉艰。欲授长生诀，鸡鸣夜已阑。起坐长叹息，终焉老尘寰。
拟古其一
作者：朱诚泳
朝代：明
体裁：古风

女萝附长松，倚托欲终身。愿为鱼与水，不作参与辰。愿为鸳与鸯，不作胡与秦。云何动隔绝，千里蒙风尘。我有一端绮，欲持赠远人。赠之将如何，永结平生亲。怀思邈难即，郁郁何当伸。
拟圣寿节早朝
作者：朱诚泳
朝代：明

南极腾光烛紫霄，康衢又听颂唐尧。九重宫阙开黄道，五色云霞拥赭袍。霭霭御香浮黼扆，葱葱佳气拂旌旄。万方感德多欢抃，共祝南山寿域高。
拟早起
作者：朱诚泳
朝代：明

一枕梦魂清，披衣出户庭。楼头低兔魄，屋角乱鸡声。入市人稀到，开关戍未行。东方看渐白，隐隐海霞明。
拟送人赴举
作者：朱诚泳
朝代：明

十年经传费覃思，养就长材未是迟。月殿秋高攀桂夕，禹门春暖化龙时。士林声价千金璧，艺苑文章五色丝。此去奏名真不忝，便应飞步接皋夔。
挹秀为宗弟永寿王东轩赋
作者：朱诚泳
朝代：明

叠石为山列画屏，方塘如鉴对幽亭。水涵云影连天碧，峰送岚光入座青。爽气逼人诗屡就，清风扑面酒微醒。等閒自有濂溪趣，芳草长留翠满庭。
挽仪宾曹仲璜
作者：朱诚泳
朝代：明

宾馆相亲岁月多，年来霜鬓渐成皤。千金伟器元无忝，半世荣名耿不磨。北海樽空虚夜月，南柯梦断冷行窝。石麟高冢青山下，肠断秋风叹逝波。
挽余士英司马父母
作者：朱诚泳
朝代：明

紫箫声彻凤鸾飞，雏凤呈祥世所稀。二品褒封蒙异数，百年伉俪竟同归。理财久擅韦公誉，断织犹存孟母机。七尺穹碑昭不泯，西川山水亦增辉。
挽国戚廖廷玺都阃
作者：朱诚泳
朝代：明

剑气横空结暝阴，英雄触目亦伤心。龙蛇阵古风雷壮，狐兔群多草木深。云散柳营春寂寂，鹤归虎帐夜沈沈。边城爪士知多少，目断旌旗泪满襟。战袍簇锦炫朝晖，万里边城纵武威。沙苑不归蕃帐马，将星空堕塞垣扉。草荒高冢埋金剑，云锁空山暗铁衣。一段英雄招不返，野花香冷雨霏霏。
挽国戚廖廷玺都阃·其一
作者：朱诚泳
朝代：明

剑气横空结暝阴，英雄触目亦伤心。龙蛇阵古风雷壮，狐兔群多草木深。云散柳营春寂寂，鹤归虎帐夜沈沈。边城爪士知多少，目断旌旗泪满襟。
挽国戚廖廷玺都阃·其二
作者：朱诚泳
朝代：明

战袍簇锦炫朝晖，万里边城纵武威。沙苑不归蕃帐马，将星空堕塞垣扉。草荒高冢埋金剑，云锁空山暗铁衣。一段英雄招不返，野花香冷雨霏霏。
挽国戚廖都阃之父
作者：朱诚泳
朝代：明

少住人间四十秋，乘云又作帝乡游。紫宸有宠来丹诰，黄土无情瘗黑头。共倚嫖姚终破敌，谁知李广不封侯。白杨风起棠梨冷，地下英雄亦解愁。壮志曾期马伏波，功名未遂恨如何。鸳雏继武勋劳重，鸾诰貤恩宠渥多。海上有时来白鹤，人间无路返青骡。刻铭幸有如椽笔，千古声名耿不磨。
挽国戚廖都阃之父·其一
作者：朱诚泳
朝代：明

少住人间四十秋，乘云又作帝乡游。紫宸有宠来丹诰，黄土无情瘗黑头。共倚嫖姚终破敌，谁知李广不封侯。白杨风起棠梨冷，地下英雄亦解愁。
挽国戚廖都阃之父·其二
作者：朱诚泳
朝代：明

壮志曾期马伏波，功名未遂恨如何。鸳雏继武勋劳重，鸾诰貤恩宠渥多。海上有时来白鹤，人间无路返青骡。刻铭幸有如椽笔，千古声名耿不磨。
挽廖母孙夫人
作者：朱诚泳
朝代：明

瑶池梦断綵云飞，为吊芳魂泪一挥。韬略资夫登阃帅，贤明有女拜宫妃。麝兰已向风前散，环佩何时月下归。喜有贤郎真将种，龙泉出匣更辉辉。珍重芳名举世贤，老苍何事涩长年。情知龙剑终归水，忍使鸾胶别续弦。珠翟已空堂上母，彩軿翻引洞中仙。惟馀二品夫人诰，夜夜虹光射九天。
挽廖母孙夫人·其一
作者：朱诚泳
朝代：明

瑶池梦断綵云飞，为吊芳魂泪一挥。韬略资夫登阃帅，贤明有女拜宫妃。麝兰已向风前散，环佩何时月下归。喜有贤郎真将种，龙泉出匣更辉辉。
挽廖母孙夫人·其二
作者：朱诚泳
朝代：明

珍重芳名举世贤，老苍何事涩长年。情知龙剑终归水，忍使鸾胶别续弦。珠翟已空堂上母，彩軿翻引洞中仙。惟馀二品夫人诰，夜夜虹光射九天。
挽廖母秦太夫人
作者：朱诚泳
朝代：明

万里良人事远征，义方教子早成名。七旬禄养三牲备，双诰恩封二品荣。夜雨萱花堂背落，春风芳草墓前生。贤郎阃帅追思处，忍听慈乌夜夜鸣。星沈宝婺夜光微，七十年来禄养违。不意丛萱摧暮雨，空令寸草恋春晖。瑶池有路旌幢远，沧海无潮信息稀。留得阶前慈竹在，清风依旧满庭闱。
挽廖母秦太夫人·其一
作者：朱诚泳
朝代：明

万里良人事远征，义方教子早成名。七旬禄养三牲备，双诰恩封二品荣。夜雨萱花堂背落，春风芳草墓前生。贤郎阃帅追思处，忍听慈乌夜夜鸣。
挽廖母秦太夫人·其二
作者：朱诚泳
朝代：明

星沈宝婺夜光微，七十年来禄养违。不意丛萱摧暮雨，空令寸草恋春晖。瑶池有路旌幢远，沧海无潮信息稀。留得阶前慈竹在，清风依旧满庭闱。
挽张尚质主事之室
作者：朱诚泳
朝代：明

登科才拜粉闱郎，旋对西风泣孟光。红锦恩颁新制诰，紫罗恨满旧香囊。人间无计留秾李，地下何缘种海棠。几度五更孤梦觉，空馀残月照仪床。
挽李都阃
作者：朱诚泳
朝代：明

火星坠营天欲泣，万木冰生夜僵立。旌旗影淡塞云黄，笳鼓声沈朔风黑。辕门虎将真丈夫，雄姿赳赳何魁梧。半生豪放纵所适，意气落落吞江湖。一剑沙场奋威武，誓欲将身报明主。马革裹尸志莫酬，嗟乎无乃天之数。忠魂自昔飞上天，回首人间二十年。流水落花空寂寂，斜阳芳草自芊芊。将门有将三军帅，能读父书六韬在。相机制胜无拙谋，拜将封侯应可待。天恩旷荡贲泉扃，山川草木皆光荣。平生心事料无憾，英风凛凛还如生。
挽耿天资少参
作者：朱诚泳
朝代：明

接武贤科著美誉，年来分陕独勤渠。春秋荏苒五旬半，风雨凄其八月初。廿载守官惟禄俸，平生教子秪诗书。可怜归瘗家山下，流水依然绕故居。
挽郑长史父母
作者：朱诚泳
朝代：明

萧田古文献，先后多名人。而翁钟瑞秀，琼姿迈风尘。富而更好礼，乐善能周贫。优游泉石间，浑然葛天民。惟刘乃厥配，四德备一身。勤俭资内治，甘旨同养亲。岁时助禋祀，诚敬采蘩蘋。芳年三帙馀，鱼水情两真。瑶琴忽中断，无复鸣阳春。鼓盆发长叹，闻者为悲辛。诸郎复秀发，咸怀席上珍。白眉乃子初，观光充国宾。历官鲁藩相，霜风殒灵椿。泣血既三祀，衣冠谒枫宸。董贾素腾誉，复官相吾秦。子贤岂无自，严慈家教勤。貤恩五花诰，指日来八闽。草木翳双冢，蔚然光宠新。丰碑表潜德，万古宁沈沦。
挽阎文振方伯
作者：朱诚泳
朝代：明

名高黄甲际昌期，八十年来鬓已丝。风月襟怀涵酒量，乾坤清气入诗脾。明时解组开三径，暮夜怀金畏四知。此日盖棺身事了，士林谁不为含悲。
捣衣曲
作者：朱诚泳
朝代：明
体裁：乐府曲辞

井梧叶坠金风起，满庭明月凉于水。为念儿夫戍玉关，尘满征衣谁与洗。我有冰缣三两疋，胼手殷勤为君织。欲制寒衣远寄将，双杵拈来对砧石。捣乱西风续又鸣，一声声里寓幽情。夜深玉腕痛且困，不知露下将三更。裁缝已就凭谁寄，走马朝来有边吏。一行书染泪千行，寒到君边衣到未。
捣衣曲
作者：朱诚泳
朝代：明

井梧叶坠金风起，满庭明月凉於水。为念儿夫戍玉关，尘满征衣谁与洗。我有冰缣三两疋，胼手殷勤为君织。欲制寒衣远寄将，双杵拈来对砧石。捣乱西风续又鸣，一声声里寓幽情。夜深玉腕痛且困，不知露下将三更。裁缝已就凭谁寄，走马朝来有边吏。一行书染泪千行，寒到君边衣到未。
探春
作者：朱诚泳
朝代：明

天上星杓转，东园景若何。渐看生意满，顿觉赏心多。浅碧山舒黛，新黄柳破鹅。催花人火急，不惜马蹄过。
携琴访友画
作者：朱诚泳
朝代：明

危峰削玉插晴空，淋漓秀气含鸿濛。两间万物有时易，惟有青山今古同。隐君山下营茅屋，烟霞笑傲逃尘俗。日长心境鹤俱闲，自扫白云松下宿。溪头野老行迟迟，杖屦携琴过竹篱。猗兰调古少人听，等闲来此寻钟期。
放情歌
作者：朱诚泳
朝代：明

我生大块间，俯仰无愧怍。灵台澹以虚，秪知为善乐。五音错吾之耳明，六材滑吾之口清。兼之雅趣在岩壑，况乃至性嗜哦吟。富贵非吾欲，坦夷是素心。有时宫居厌烦热，飘然直欲攀明月。飞上莲花第一峰，更踏虹桥看银阙。有时鹤背御罡风，扶摇直过蓬莱东。回首沧溟一杯小，侧身为挂扶桑弓。一笑归来还击缶，自酌天浆斟北斗。扣歌几阕游仙词，彩凤和鸣赤虬吼。忆初元是瑶台仙，紫皇谪我三千年。青山为尘海为土，永与日月同周旋。
故宫
作者：朱诚泳
朝代：明

前代豪华地，烟尘一梦空。燕归宫树老，鹿去苑花红。辇路埋秋藓，歌楼散晓风。御沟犹涨腻，流出恨无穷。
新丰盖象丰也汉高斯举其亦孝矣予经是地而闻鸡鸣犬吠之声俨有太平气象第未知太公当日果不思丰否亦不知新丰市上犹有斗酒濯足者乎因成一诗以写兴云
作者：朱诚泳
朝代：明

人从生处偏为乐，莫怪他乡恼太公。眼底江山虽是汉，梦中桑梓尚怜丰。亭台风景元无异，鸡犬人家也自同。却笑狂夫双足垢，瓦盆盛酒气如虹。
新声
作者：朱诚泳
朝代：明

花烛荧荧艳洞房，同心人醉合欢床。拟将十索翻新曲，惭愧当年丁六郎。
新斋兄寿诗
作者：朱诚泳
朝代：明

仙人跨白鹤，元阳结灵胎。天风振环佩，驾言游蓬莱。餐以青精饭，酌以流霞杯。苍梧与北海，倏忽时往回。回首笑而语，寿域从今开。春秋百千祀，今日乃其媒。
新燕歌
作者：朱诚泳
朝代：明

一从秋社去，春社与谁期。年年来往如相识，又向乌衣国里归。王谢堂前音问绝，玉京红缕声悲咽。垒逼高楼柳似烟，泥衔香径花如雪。一番相见一番新，呢喃终日语频频。双飞莫入深闺里，人在绿窗初睡起。
新笋出林为风所折
作者：朱诚泳
朝代：明

箨龙惊蛰出墙东，一夜寒声满地空。造化未应偏妒物，锦绷初脱不禁风。
方塘
作者：朱诚泳
朝代：明

凿破窗前地，澄澄一鉴开。天光与云影，竟日共徘徊。
无寐夜坐
作者：朱诚泳
朝代：明

阴蛩切切露华浓，树影横窗月满空。夜半秋声起何处，西风萧瑟在梧桐。
无题
作者：朱诚泳
朝代：明

阑干曲曲思依依，风露凉生白苧衣。瑶瑟调残金雁冷，玉箫声断綵鸾飞。梦中说梦犹难信，山上安山更不归。回首蓬莱三万里，煖云明灭望中微。聚散无凭若梦中，落花飞絮任西东。金笼鹦鹉■松语，绿水芙蓉黯淡红。晓镜芳华空自惜，夜灯谈笑与谁同。十年零落同心结，不是侬家手未工。兔走乌飞有底忙，相思应断九回肠。新声谩说朱弦好，旧恨谁怜白画长。玉虎水寒犹汲井，金猊火冷尚添香。星桥影淡秋无迹，碧海青天路渺茫。楚雨巫云恰好时，角声又起画楼西。金屏绣褥空凝望，锦字鱼笺亦懒题。藕断尚怜丝袅娜，花深偏怪雾凄迷。宵征莫道无眠处，赋命从来自不齐。
无题·其一
作者：朱诚泳
朝代：明

阑干曲曲思依依，风露凉生白苧衣。瑶瑟调残金雁冷，玉箫声断綵鸾飞。梦中说梦犹难信，山上安山更不归。回首蓬莱三万里，煖云明灭望中微。
无题·其三
作者：朱诚泳
朝代：明

兔走乌飞有底忙，相思应断九回肠。新声谩说朱弦好，旧恨谁怜白画长。玉虎水寒犹汲井，金猊火冷尚添香。星桥影淡秋无迹，碧海青天路渺茫。
无题·其二
作者：朱诚泳
朝代：明

聚散无凭若梦中，落花飞絮任西东。金笼鹦鹉■松语，绿水芙蓉黯淡红。晓镜芳华空自惜，夜灯谈笑与谁同。十年零落同心结，不是侬家手未工。
无题·其四
作者：朱诚泳
朝代：明

楚雨巫云恰好时，角声又起画楼西。金屏绣褥空凝望，锦字鱼笺亦懒题。藕断尚怜丝袅娜，花深偏怪雾凄迷。宵征莫道无眠处，赋命从来自不齐。
旧朝服菊
作者：朱诚泳
朝代：明

不向金门谒冕旒，东篱冷淡伴清秋。应疑当日陶弘景，挂去而今尚未收。
早行
作者：朱诚泳
朝代：明

肃肃倦宵征，晨兴促驿程。软风随去马，残月照行旌。野店鸡三唱，谯楼漏五更。车徒经数里，河汉尚纵横。
早起
作者：朱诚泳
朝代：明

枕上春梦惊，远寺疏钟歇。起坐默无言，青灯半明灭。缓步出门行，西楼挂残月。
早起对雪
作者：朱诚泳
朝代：明

天人剪水光玲珑，乱飘瑞叶惊酸风。乾坤茫茫眩银海，万里山河无路通。水晶帘幕寒威重，大地浑无一尘动。南枝翠羽啼早春，数声唤醒梨云梦。晓来东阁呼僮奴，净扫冰花烹竹炉。自怜学士有清趣，不比豪家太尉粗。我皇圣德充寰宇，太平象兆多如雨。管取明秋大有年，四海讴歌歌舜禹。
昆明池即老杜所谓昆明汉武旧时功者也予经其地盖已墟矣因作一律以寓慨叹之意云
作者：朱诚泳
朝代：明

万里昆明未即功，方池凿象练兵戎。女牛跨汉东西隔，旗鼓连营远近同。巨舰初移云作阵，石鲸如动水生风。可怜无限桑麻地，都付征人事远攻。
明日早发迤？山行其千态万状怪怪奇奇诚有如退之南山诗之所云者予素有山癖每涉于目甚悦于心不暇作长诗姑成七言四绝云
作者：朱诚泳
朝代：明

宿雨晴来罨画张，重重螺髻拥穹苍。数声啼鸟桃花落，一路东风涧水香。泼眼青螺宿雨晴，乘閒连日作山行。何须对酒听丝竹，满耳松声杂涧声。万木阴阴石径斜，乱山深处有人家。春风满耳多啼鸟，涧水流来带落花。满目烟云散午风，青山万仞倚晴空。欲登绝顶聊舒啸，鸟道巉岩一线通。
明日早发迤？山行其千态万状怪怪奇奇诚有如退之南山诗之所云者予素有山癖每涉于目甚悦于心不暇作长诗姑成七言四绝云·其一
作者：朱诚泳
朝代：明
体裁：七言绝句

宿雨晴来罨画张，重重螺髻拥穹苍。数声啼鸟桃花落，一路东风涧水香。
明日早发迤�山行其千态万状怪怪奇奇诚有如退之南山诗之所云者予素有山癖每涉于目甚悦于心不暇作长诗姑成七言四绝云·其三
作者：朱诚泳
朝代：明
体裁：七言绝句

万木阴阴石径斜，乱山深处有人家。春风满耳多啼鸟，涧水流来带落花。
明日早发迤�山行其千态万状怪怪奇奇诚有如退之南山诗之所云者予素有山癖每涉于目甚悦于心不暇作长诗姑成七言四绝云·其二
作者：朱诚泳
朝代：明
体裁：七言绝句

泼眼青螺宿雨晴，乘閒连日作山行。何须对酒听丝竹，满耳松声杂涧声。
明日早发迤�山行其千态万状怪怪奇奇诚有如退之南山诗之所云者予素有山癖每涉于目甚悦于心不暇作长诗姑成七言四绝云·其四
作者：朱诚泳
朝代：明
体裁：七言绝句

满目烟云散午风，青山万仞倚晴空。欲登绝顶聊舒啸，鸟道巉岩一线通。
明月引
作者：朱诚泳
朝代：明

青天有月兮照八荒。银汉无云兮流素光。平分寒暑兮变炎凉。几人欢乐兮几悲伤。叹明月之弗改，念人生之靡常。或醉饱于夏屋，或困敝于康庄。一瓢寒士，千乘侯王。泥涂囚虏，珠翠名倡。或安居于甲第，或流落于他乡。百年能几，毕竟亡羊。惟达人之知命，且对月而衔觞。
明皇击节图
作者：朱诚泳
朝代：明

醉倚梧桐击节时，翠盘妃子舞衣垂。渔阳莫怪胡尘起，梦里曾将尺八吹。
明皇摘瓜图
作者：朱诚泳
朝代：明
体裁：七言绝句

翠辇间关道暍时，摘来玉手似嫌迟。唯应割食甜于密，不记南方贡荔枝。
明皇摘瓜图
作者：朱诚泳
朝代：明

翠辇间关道暍时，摘来玉手似嫌迟。唯应割食甜於密，不记南方贡荔枝。
昔思君
作者：朱诚泳
朝代：明

昔君与我兮，心契意投。今君与我兮，云散雨收。昔君与我兮，鱼水相宜。今君与我兮，风马难追。昔君与我兮，琴瑟谐和。今君与我兮，音问蹉跎。
映水芙蓉
作者：朱诚泳
朝代：明

花满平堤水满池，水光花影净相宜。蜀江霞衬千机锦，海国蚕成五色丝。镜里崔徽施巧手，溪边西子露香肌。本来色相皆虚幻，恼乱鱼龙恐浪疑。
春兴
作者：朱诚泳
朝代：明

春来无日不题诗，只把题诗当酒卮。隐几正当莺唤处，捲帘恰是燕归时。垂杨影逐东风软，红杏香含丽日迟。九十韶华等閒事，流年光景却成痴。
春兴
作者：朱诚泳
朝代：明

满眼春云合又开，名园处处锦城堆。丁宁好为张油幕，恐有游人冒雨来。杨柳青青燕燕飞，鞦韆庭院晚风微。玉鞭宝马长安道，公子寻春次第归。东风袅袅雨毵毵，怕湿娇莺语欲难。剪就罗衣犹未试，杏花天气尚轻寒。
春兴·其一
作者：朱诚泳
朝代：明

满眼春云合又开，名园处处锦城堆。丁宁好为张油幕，恐有游人冒雨来。
春兴·其三
作者：朱诚泳
朝代：明

东风袅袅雨毵毵，怕湿娇莺语欲难。剪就罗衣犹未试，杏花天气尚轻寒。
春兴·其二
作者：朱诚泳
朝代：明

杨柳青青燕燕飞，鞦韆庭院晚风微。玉鞭宝马长安道，公子寻春次第归。
春园行乐
作者：朱诚泳
朝代：明

漠漠轻烟淡淡风，曲阑干外小池东。莺穿高柳分晴翠，燕掠飞花落软红。好景只疑图画里，新诗都付笑谈中。及时游衍心偏乐，鹦鹉深杯莫放空。
春园行乐
作者：朱诚泳
朝代：明

青阳布生意，万物皆光辉。风日适晴煖，花柳争芳菲。方塘水初满，乔林绿正肥。黄鸟出幽谷，嘤嘤鸣复飞。银鞯鞚骅骝，赏心谁肯违。盘桓讵知夕，明月扶醉归。
春夜
作者：朱诚泳
朝代：明

金鸭香销绣幕垂，半窗花影梦回时。綵竿閒却鞦韆索，月上梨花第几枝。铜龙咽水漏声迟，隔坐香风拂面吹。烧尽海棠花下烛，挥毫閒和盛唐诗。
春夜·其一
作者：朱诚泳
朝代：明

金鸭香销绣幕垂，半窗花影梦回时。綵竿閒却鞦韆索，月上梨花第几枝。
春夜·其二
作者：朱诚泳
朝代：明

铜龙咽水漏声迟，隔坐香风拂面吹。烧尽海棠花下烛，挥毫閒和盛唐诗。
春夜曲
作者：朱诚泳
朝代：明

皓月明台榭，和风度管弦。夜深诸女伴，犹自竞鞦韆。
春宫曲
作者：朱诚泳
朝代：明

杏花庭院廉纤雨，火暖博山飞碧缕。金笼鹦鹉晓惊寒，似隔红窗共人语。画阑十二春迟迟，忍闻别院争弹棋。妆罢日长无个事，华笺自写留春词。柳带袅风成百结，海棠零落胭脂雪。笑携女伴踏苍苔，漠漠香尘污罗缬。
春宫词
作者：朱诚泳
朝代：明

昼漏迟迟淑景长，此中别是一风光。彩云画栋来天女，丽日文窗语雪娘。怪石当阶飞翠湿，小桥临水落花香。龙笙凤管开筵处，只把关雎备乐章。
春宴
作者：朱诚泳
朝代：明

生色屏风四面开，春风都入管弦来。樽前健在休辞醉，无数飞花落酒杯。
春宵
作者：朱诚泳
朝代：明

宫壶传漏刻，刻刻价非轻。杨柳风初软，梨花月正明。秋千微有影，檀板寂无声。怪底长门内，通宵梦不成。
春寒
作者：朱诚泳
朝代：明

一片阴云翳碧空，娇莺无语怯东风。杏桃花近清明节，犹自缄春不放红。一年春信到人间，捲地东风苦作寒。燕子不来帘半捲，满庭香雪杏花残。
春寒
作者：朱诚泳
朝代：明

浓云朝结暝，倏忽蔽层空。点点廉纤雨，番番料峭风。柳眉颦嫩绿，花脸黯轻红。无限融和趣，都归冷淡中。
春寒·其一
作者：朱诚泳
朝代：明

一片阴云翳碧空，娇莺无语怯东风。杏桃花近清明节，犹自缄春不放红。
春寒·其二
作者：朱诚泳
朝代：明

一年春信到人间，捲地东风苦作寒。燕子不来帘半捲，满庭香雪杏花残。
春山
作者：朱诚泳
朝代：明

宿雨初收罨画张，层层螺髻树苍苍。鸟啼深坞桃花落，一路风吹涧水香。
春恨
作者：朱诚泳
朝代：明

镇日凝妆倚画楼，黛眉蹙损远山愁。边尘未息征夫远，只恐青春误白头。
春日东园与客小集
作者：朱诚泳
朝代：明

花时宾从一徜徉，帘捲东风日正长。莫厌梁园频雅会，也胜曲水共流觞。香蟠翠雾迷金兽，歌袅新声落画梁。更有当筵清绝处，流莺百啭在垂杨。
春日久阴
作者：朱诚泳
朝代：明

二月春如海，长空未放晴。林花羞褪色，山鸟噤无声。薄雾寒笼树，浓云重压城。寻芳空有约，风景太无情。
春日久阴孤坐无聊写此寓怀
作者：朱诚泳
朝代：明

青阳郁未舒，开轩坐独冷。阴风中夜吹，迟日黯晴影。红芳半消歇，青苔生露井。云幕山光微，林邃鸟声静。兀坐寂无聊，居然厌尘境。谅惟高世人，焉能惜光景。道德日已负，素怀徒耿耿。
春日写景
作者：朱诚泳
朝代：明

楼阁深沈画景长，淡云轻霭散晴光。柳堤风煖莺莺巧，花径泥融燕燕忙。歌管传声来别院，鞦韆送影过邻墙。青春莫负韶华好，秉烛还须照海棠。
春日即事
作者：朱诚泳
朝代：明

帘捲东风淑景移，朱楼翠阁日迟迟。柳烟分绿侵书幌，花雨飞香入砚池。物外功名浑似梦，眼前风物总宜诗。人生对景须张主，莫待秋霜染鬓丝。
春日即事
作者：朱诚泳
朝代：明

日移花影上帘栊，金鸭烟销火尚红。午梦欲成谁唤醒，数声黄鸟赤阑东。
春日喜晴
作者：朱诚泳
朝代：明

长空开霁色，腐草亦生辉。列岫螺千斛，群花锦万机。林深山鸟弄，天阔野云飞。莫负寻芳约，韶华过眼稀。
春日有怀
作者：朱诚泳
朝代：明

众鸟集芳林，喧啾竞阳和。感时坐达旦，长啸悲且歌。念彼金石交，悠悠隔关河。重晤良独难，相思将奈何。岁月忽以晚，世故何其多。嗟嗟黄小群，绀发俄成皤。倚床发浩叹，万事皆蹉跎。达人贵知命，对酒自吟哦。
春日过杜曲从臣指言唐杜拾遗故宅在此今不可寻矣
作者：朱诚泳
朝代：明

此日终南道，春风动物华。云连千陇麦，霞烂一川花。林杪穿驯鹤，池塘沸乱蛙。茅茨接烟火，谁是拾遗家。
春日郊行
作者：朱诚泳
朝代：明

翠滴终南雪始乾，越罗衣薄逗春寒。路从兴庆池边过，花向玄都观里看。散乳琴泉通石窦，调声簧鸟咽林端。熙熙到处逢人醉，争说皇恩似海宽。
春日雨中
作者：朱诚泳
朝代：明

冷风冷雨过残春，景物无多迹半陈。色褪荼蘼红粉淡，愁低杨柳翠眉颦。翰林赋罢江沈月，金谷楼高玉委尘。自古兴亡皆有数，达人何用苦伤神。
春晓
作者：朱诚泳
朝代：明

万井一声鸡，晨光渐不迷。林梢金镜暗，楼外玉绳低。露重花偏湿，风和鸟缓啼。惜春人起早，香雾散轮蹄。
春晓
作者：朱诚泳
朝代：明

宫壶夜尽铜龙水，万户千门晓钟里。美人犹自拥罗衾，刚被绿窗莺唤起。我时起坐围锦屏，深宫讵敢忘晨兴。韶华明媚有如许，况与丰年上瑞并。园官走报春将老，骇紫惊红花正恼。朱衣小队随肩舆，亭沼悠然胸次好。春风看遍名园花，坐对芳尊恋物华。凤笙龙管百年醉，但令颜色如丹砂。
春晓
作者：朱诚泳
朝代：明

林梢残月半窗明，枕上遥听好鸟鸣。起傍雕阑看春色，一庭花露滴无声。
春晓曲
作者：朱诚泳
朝代：明

隐隐疏钟出林杪，杜鹃啼血韶光老。西楼残月坠咸池，香雾空濛六宫晓。绿槐满院结春阴，锦屏银烛高堂深。鸳鸯不暖红窗梦，虹壶玉漏声沈沈。起来无事偏萧索，料峭东风越罗薄。笑语丫鬟捲绣帘，一庭红雨桃花落。
春晴
作者：朱诚泳
朝代：明

长空新雨过，正及艳阳时。淡淡东风软，融融丽日迟。迷漫飞落絮，摇曳堕游丝。紫陌寻芳遍，莺花处处宜。
春暮书怀
作者：朱诚泳
朝代：明

鸟啼花落减韶光，节序相催有底忙。堤柳絮多迷燕子，渚蒲芽短露鸳鸯。匡时献策知无补，对酒吟诗喜欲狂。况是眼前生意满，濡毫宁惮索枯肠。
春水
作者：朱诚泳
朝代：明

大地阳回冻雪融，玻瓈万顷绉溪风。石桥一夜添新涨，流出桃源两岸红。
春江捕鱼图
作者：朱诚泳
朝代：明

昨夜震霆难掩耳，朝来江上添新水。万鱼喁噞讵知名，粗识鲦鲿与鰋鲤。鳣鲔胜舟大更长，个中滋味推鲈鲂。河豚珍重西施乳，入喉但恐生锋铓。往来尽爱江鱼美，扁舟出没波涛里。腥风起处动冯夷，一网千头贵知止。江花照眼江水肥，鼓枻江头及早归。水底蛟龙能覆柂，相看多少蹈危机。
春游曲
作者：朱诚泳
朝代：明

车马乘春出，莺花触眼新。秋千忽飞起，故故看游人。走马章台路，红尘一骑飞。美人招素手，楼上唤郎归。晓色分杨柳，春阴护牡丹。王孙驰骏马，多是醉中看。新柳迎游骑，飞花趁酒瓯。年年三二月，烂醉曲江头。楼外江山丽，城边锦绣新。春光浓似酒，醉杀浪游人。
春游曲·其一
作者：朱诚泳
朝代：明

车马乘春出，莺花触眼新。秋千忽飞起，故故看游人。
春游曲·其三
作者：朱诚泳
朝代：明

晓色分杨柳，春阴护牡丹。王孙驰骏马，多是醉中看。
春游曲·其二
作者：朱诚泳
朝代：明

走马章台路，红尘一骑飞。美人招素手，楼上唤郎归。
春游曲·其五
作者：朱诚泳
朝代：明

楼外江山丽，城边锦绣新。春光浓似酒，醉杀浪游人。
春游曲·其四
作者：朱诚泳
朝代：明

新柳迎游骑，飞花趁酒瓯。年年三二月，烂醉曲江头。
春睡美人画
作者：朱诚泳
朝代：明

绣罢鸳鸯午睡浓，香销金鸭绮疏封。渚宫有梦怜朝暮，飞下巫山第几峰。
春社
作者：朱诚泳
朝代：明

参差茅屋燕飞来，农事方兴社鼓催。斜日半山林影乱，杏花香里醉人回。
春祭先茔途中遇雨
作者：朱诚泳
朝代：明

十里松楸路不分，满天阴雨正纷纷。东风吹尽伤心泪，回首终南隔暮云。
春草
作者：朱诚泳
朝代：明

一望蒙茸接远天，东风吹绿暖生烟。王孙去后无消息，落日空留醉客眠。
春词
作者：朱诚泳
朝代：明

柳丝轻亸趁东风，桃李花开白映红。燕子不来寒食近，鞦韆庭院雨濛濛。浓春如酒醉韶华，无限风光属内家。最是诗中堪画处，幽禽飞上海棠花。满院东风长绿苔，水香沙暖鸟飞来。廉纤几阵催花雨，芍药蔷薇次第开。海棠枝上鹊声乾，罗幕重重护晓寒。初日半林珠露重，脆红无数压阑干。小院春深丽日迟，暖风吹动万年枝。千红万紫雕阑外，坐看蜂衙报午时。
春词·其一
作者：朱诚泳
朝代：明

柳丝轻亸趁东风，桃李花开白映红。燕子不来寒食近，鞦韆庭院雨濛濛。
春词·其三
作者：朱诚泳
朝代：明

满院东风长绿苔，水香沙暖鸟飞来。廉纤几阵催花雨，芍药蔷薇次第开。
春词·其二
作者：朱诚泳
朝代：明

浓春如酒醉韶华，无限风光属内家。最是诗中堪画处，幽禽飞上海棠花。
春词·其五
作者：朱诚泳
朝代：明

小院春深丽日迟，暖风吹动万年枝。千红万紫雕阑外，坐看蜂衙报午时。
春词·其四
作者：朱诚泳
朝代：明

海棠枝上鹊声乾，罗幕重重护晓寒。初日半林珠露重，脆红无数压阑干。
春迟
作者：朱诚泳
朝代：明

东风酿雪觉春迟，不见鹅黄上柳枝。闭户试听三夜雨，满庭芳草绿差差。
春阴
作者：朱诚泳
朝代：明

一番风雨暗清明，绿满閒庭草自生。十二楼台都倚遍，燕莺帘外寂无声。黯黯阴云入望低，落花飞絮尽沾泥。眼前风物催春晚，满地蘼芜长欲齐。
春阴·其一
作者：朱诚泳
朝代：明

一番风雨暗清明，绿满閒庭草自生。十二楼台都倚遍，燕莺帘外寂无声。
春阴·其二
作者：朱诚泳
朝代：明

黯黯阴云入望低，落花飞絮尽沾泥。眼前风物催春晚，满地蘼芜长欲齐。
春雨
作者：朱诚泳
朝代：明

雨丝池水上，云片屋山东。沥沥檐花落，盈盈地脉通。摇村江柳绿，照槛苑桃红。入夜蛙声急，田家报岁丰。
春雪
作者：朱诚泳
朝代：明

东风吹冷入窗纱，云黯瑶空散玉华。咫尺灞桥无觅处，诗人何地问梅花。
春雪
作者：朱诚泳
朝代：明

入臈宜三白，春风底用赊。漫空欺柳絮，著树失梨花。顷刻成行潦，微茫没浅沙。眼前应有象，人事尽浮华。
春雪次韵
作者：朱诚泳
朝代：明

乱洒寒檐已足誇，飞来灯夕更光华。天孙不记三阳候，青帝初裁五出花。消剩江波浮钓艇，润馀田麦慰农家。呼童莫待金乌上，扫向梅窗夜煮茶。
昭君出塞图
作者：朱诚泳
朝代：明

粉泪流香湿绣鞍，琵琶声咽朔风寒。莫将旧日宫中曲，却向呼韩幕里弹。
是岁二月丁未出郭予宗室昆季诸王往饯于城西之十里铺予因有诗留别其诗云
作者：朱诚泳
朝代：明

亲藩叨守冒尊荣，敢为游观出斗城。赐浴温泉天子诏，弘开祖席友于情。秦川日暖旌旗动，周道风和鼓角鸣。料得归来诗满卷，安排赓和答升平。
昼寝
作者：朱诚泳
朝代：明

一枕竹方床，蘧蘧午梦长。黑甜聊自足，清苦为谁忙。石晷移时刻，金炉冷篆香。黄粱犹未熟，人事几兴亡。
晓思
作者：朱诚泳
朝代：明

谯角呜鸣起，云霞海曙光。东风深院里，满地落花香。
晓起
作者：朱诚泳
朝代：明

一枕钧天睡正浓，曙鸦啼散五更钟。朝廷有道边烽熄，閒散何妨自养慵。
晓起对雪
作者：朱诚泳
朝代：明

午夜寒欺锦帐重，冻酣檐马不禁风。朝来积雪深三尺，喜兆今年百谷丰。
晓起对雪
作者：朱诚泳
朝代：明

四野乱鸡声，灯昏馀烬灭。寒威袭绮裘，猎猎风吹雪。
晚景
作者：朱诚泳
朝代：明

远水长天浸落霞，隔溪钟动促栖鸦。数声牧笛归来晚，烟草茫茫一径斜。旷野霜酣柿叶红，疏林人静战西风。碧天极目雁归尽，一抹青山夕照中。
晚景·其一
作者：朱诚泳
朝代：明

远水长天浸落霞，隔溪钟动促栖鸦。数声牧笛归来晚，烟草茫茫一径斜。
晚景·其二
作者：朱诚泳
朝代：明

旷野霜酣柿叶红，疏林人静战西风。碧天极目雁归尽，一抹青山夕照中。
晚眺
作者：朱诚泳
朝代：明

云散雨初收，乘閒独倚楼。岚深青可染，树重翠将流。斜日林间下，轻烟象外浮。严城将试钥，点点乱鸦稠。
晴望
作者：朱诚泳
朝代：明

浓云归远岫，霁色满层空。烟抹楼台碧，霞蒸草树红。终南随鹘没，直北隐鸿蒙。坐久疏帘静，凉生绿树风。
晴望
作者：朱诚泳
朝代：明

浮云飞尽碧空长，天末流风洒面凉。独倚危楼吟思远，南山秋色两苍苍。
暮春
作者：朱诚泳
朝代：明

春事阑珊景渐稀，梨花飞尽柳花飞。閒门要路皆芳草，惆怅王孙独未归。
暮至兴平
作者：朱诚泳
朝代：明

驻马平陵已夕阳，当年槐树尚成行。高原西下岐山迥，曲泊东连渭水长。隧道衣冠藏汉武，居人箫鼓祀商汤。伤心往事皆陈迹，莫怪青山笑客忙。
曲江春游
作者：朱诚泳
朝代：明

泼眼春光泛晓晴，閒行随处惬幽情。桃花笑客乘时发，芳草留人特地生。鸟外云移山欲动，树头泉落水如倾。晚风馀兴归仍在，忽讶新诗马上成。
曲江见杏花
作者：朱诚泳
朝代：明

隔岸依稀见早霞，酒帘摇处两三家。马头駊騀行来近，始见前村有杏花。
月下鼓琴画
作者：朱诚泳
朝代：明

兀坐松阴理玉琴，晚风吹月上天心。空山夜静无人听，只有嫦娥是赏音。
月蚀
作者：朱诚泳
朝代：明

万里冰轮满，阴氛蓦地加。青铜微有晕，白玉渐生瑕。望汉群心竦，量天几秒遮。凭谁操白刃，为我斩妖蟆。
有怀凌卧岩
作者：朱诚泳
朝代：明

月色满虚庭，皎然如秉烛。鸣蝉咽无声，巢鸟惊还宿。忽忆卧岩人，怅然乱心曲。烟树千万重，苕溪如在目。有书未得通，有地何由缩。入口匪刀圭，春风面如玉。悠然养谷神，遐龄端可卜。
有怀娄克让
作者：朱诚泳
朝代：明

别来日日动遐思，又值西风过雁时。门掩空斋人寂静，芭蕉叶底坐题诗。碧荷池畔赤阑东，此地曾留坐晚风。今日却成千里别，何时相对一尊同。判别俄惊半载馀，驰情今日倍如初。西风吹起南来雁，带得秋空一纸书。百尺高楼倚暮云，西风落叶正纷纷。情怀对此偏萧索，无那悲秋又忆君。会晤从来未可期，只凭诗句写相思。春来驿使多西去，好把梅花寄一枝。
有怀娄克让·其一
作者：朱诚泳
朝代：明

别来日日动遐思，又值西风过雁时。门掩空斋人寂静，芭蕉叶底坐题诗。
有怀娄克让·其三
作者：朱诚泳
朝代：明

判别俄惊半载馀，驰情今日倍如初。西风吹起南来雁，带得秋空一纸书。
有怀娄克让·其二
作者：朱诚泳
朝代：明

碧荷池畔赤阑东，此地曾留坐晚风。今日却成千里别，何时相对一尊同。
有怀娄克让·其五
作者：朱诚泳
朝代：明

会晤从来未可期，只凭诗句写相思。春来驿使多西去，好把梅花寄一枝。
有怀娄克让·其四
作者：朱诚泳
朝代：明

百尺高楼倚暮云，西风落叶正纷纷。情怀对此偏萧索，无那悲秋又忆君。
有怀王尚文少参
作者：朱诚泳
朝代：明

目断江东路，怀人独倚楼。蝉鸣黄叶晚，雁度碧云秋。诗酒添新况，园池感旧游。何时复相见，谈笑更绸缪。
有所思
作者：朱诚泳
朝代：明

有所思，乃在天之涯，海之角。何以问遗君，赠之白玉璞。维兹白玉璞，凿出相思心。兹璞倏以烂，我心悠悠日以深。相思复相思，雠之春蚕丝。春蚕不到死，抽丝无已时。吾固有情物，物亦有所知。如彼比翼鸟，如彼连理枝。比翼鸟亦死，连理枝随枯。惟有相思情，乃与天地俱。朝亦有所思，暮亦有所思。天地会有尽，相思无绝期。
有所思怀戴松崖宪使
作者：朱诚泳
朝代：明

美人迢迢在何处，千里关山渺云树。当时贻我珊瑚钩，箧笥珍藏宛如故。晶光㶷耀众目惊，千金价直原非轻。美人美人不可见，侧身东望难为情。
有旧识者自广南以椰子孔雀见寄
作者：朱诚泳
朝代：明

朝来有客自炎方，异果珍禽忽寄将。落爪霜寒分玉液，惊心日煖闪金光。青门未许称瓜瓞，丹穴从教有凤凰。欲写素书酬远意，衡阳无雁到潮阳。
望云思亲为陈公辅伴读赋
作者：朱诚泳
朝代：明

甘旨无由奉母慈，晨昏常起狄公思。孤云目断三千里，寸草心悬十二时。飞去不能身有翼，愁来空自泪交颐。谁知我亦伤情切，忍诵当年陟屺诗。
望行人
作者：朱诚泳
朝代：明

一自儿夫去，天涯信息稀。无缘完破镜，空自寄寒衣。未死魂先断，相思梦欲飞。化作山头石，终天待尔归。
杂诗十首
作者：朱诚泳
朝代：明

南山有长松，独抱参天姿。岁晚愈苍翠，不受霜雪欺。一贞恒自守，四序焉能移。眷彼桃李花，灼灼迎春曦。明媚惊众目，秾华复几时。常恐风雨至，须臾变离披。物性本如此，造化谁尸之。嗟哉浮俗流，龊龊徒尔为。安得古贞操，偃仰慰吾思。深闺有佳人，清姿艳且光。美人盻秋水，联娟蛾眉长。良玉蕴其辉，幽兰蔼其芳。永绡制其服，明珠缀其珰。借问谁氏子，伊其姬与姜。非惟逞颜色，而实励冰霜。贻我双南金，讵肯轻下堂。谦撝固自守，曾不求煌煌。奉帚心所甘，好合琴瑟张。伐柯未有斧，自媒诚恐皇。嗟嗟宿心违，辗转徒在床。搔首起延伫，云山远相望。音书无以托，涕泗空沾裳。凤鸟秉灵德，九苞璨文章。名为希世物，出见世道昌。稻粱非素谋，竹实乃所尝。梧桐岂枳棘，鸣则依高岗。虞廷闻九奏，览德斯呈祥。吁嗟吾道微，丹山乃深藏。䲭鸮亦何为，敢尔窥朝阳。宵行本么䯢，顾可争辉煌。造物杳难问，谁能复其常。三复仲尼叹，令人徒感伤。长江险可逾，蜀道难可陟。谁言周道平，而多荆与棘。箜篌乃戈矛，卮酒为敌国。举目睚眦间，骨肉甚仇隙。九夷不可居，俯仰隘八极。将欲凌风翔，恨无双羽翼。猛虎在深山，终日恒渴饥。狰狞肆贪恶，居然当九逵。一啸腥风生，白日翳阴霾。阱槛素无备，冯妇安可羁。姬旦久不作，兴言乃凄其。薰莸本不同，冰炭实相反。华夷性苦殊，雅郑音亦远。熟计出万全，危哉诚累卵。鹤颈与凫足，何须较长短。捐彼戚戚怀，履道恒坦坦。寒暑互相迁，二仪成气候。真宰司化权，谁能测声臭。松柏一以摧，居然樗栎寿。伤哉萁豆情，载惜山木寇。洋洋北鄙音，乱我钧天奏。白鹤伏黄昏，寒䲭出清昼。坐起长太息，颠倒何太缪。玄浆参曲蘖，太羹杂酸辛。妖姬调古瑟，郑声乱天真。太朴一以散，谁为葛天民。热中殊感慨，吊古徒沾巾。物情类如此，已矣无复陈。燕燕谁家女，人云难再得。讵知乃祸水，汉火因之灭。尤物虽可怜，往往倾人国。于戏古哲王，所贵惟有德。我心亦如水，女蛊安能惑。大钧秉元化，寒暑循无端。至理妙不测，岂容私智观。春风草木荣，秋霜忽凋残。达人契斯理，所遇常自安。如何抱阳人，能成紫火丹。念彼穆天子，瑶池往复还。
杂诗十首·其一
作者：朱诚泳
朝代：明

南山有长松，独抱参天姿。岁晚愈苍翠，不受霜雪欺。一贞恒自守，四序焉能移。眷彼桃李花，灼灼迎春曦。明媚惊众目，秾华复几时。常恐风雨至，须臾变离披。物性本如此，造化谁尸之。嗟哉浮俗流，龊龊徒尔为。安得古贞操，偃仰慰吾思。
杂诗十首·其七
作者：朱诚泳
朝代：明

寒暑互相迁，二仪成气候。真宰司化权，谁能测声臭。松柏一以摧，居然樗栎寿。伤哉萁豆情，载惜山木寇。洋洋北鄙音，乱我钧天奏。白鹤伏黄昏，寒䲭出清昼。坐起长太息，颠倒何太缪。
杂诗十首·其三
作者：朱诚泳
朝代：明

凤鸟秉灵德，九苞璨文章。名为希世物，出见世道昌。稻粱非素谋，竹实乃所尝。梧桐岂枳棘，鸣则依高岗。虞廷闻九奏，览德斯呈祥。吁嗟吾道微，丹山乃深藏。䲭鸮亦何为，敢尔窥朝阳。宵行本么䯢，顾可争辉煌。造物杳难问，谁能复其常。三复仲尼叹，令人徒感伤。
杂诗十首·其九
作者：朱诚泳
朝代：明

燕燕谁家女，人云难再得。讵知乃祸水，汉火因之灭。尤物虽可怜，往往倾人国。于戏古哲王，所贵惟有德。我心亦如水，女蛊安能惑。
杂诗十首·其二
作者：朱诚泳
朝代：明

深闺有佳人，清姿艳且光。美人盻秋水，联娟蛾眉长。良玉蕴其辉，幽兰蔼其芳。永绡制其服，明珠缀其珰。借问谁氏子，伊其姬与姜。非惟逞颜色，而实励冰霜。贻我双南金，讵肯轻下堂。谦撝固自守，曾不求煌煌。奉帚心所甘，好合琴瑟张。伐柯未有斧，自媒诚恐皇。嗟嗟宿心违，辗转徒在床。搔首起延伫，云山远相望。音书无以托，涕泗空沾裳。
杂诗十首·其五
作者：朱诚泳
朝代：明

猛虎在深山，终日恒渴饥。狰狞肆贪恶，居然当九逵。一啸腥风生，白日翳阴霾。阱槛素无备，冯妇安可羁。姬旦久不作，兴言乃凄其。
杂诗十首·其八
作者：朱诚泳
朝代：明

玄浆参曲蘖，太羹杂酸辛。妖姬调古瑟，郑声乱天真。太朴一以散，谁为葛天民。热中殊感慨，吊古徒沾巾。物情类如此，已矣无复陈。
杂诗十首·其六
作者：朱诚泳
朝代：明

薰莸本不同，冰炭实相反。华夷性苦殊，雅郑音亦远。熟计出万全，危哉诚累卵。鹤颈与凫足，何须较长短。捐彼戚戚怀，履道恒坦坦。
杂诗十首·其十
作者：朱诚泳
朝代：明

大钧秉元化，寒暑循无端。至理妙不测，岂容私智观。春风草木荣，秋霜忽凋残。达人契斯理，所遇常自安。如何抱阳人，能成紫火丹。念彼穆天子，瑶池往复还。
杂诗十首·其四
作者：朱诚泳
朝代：明

长江险可逾，蜀道难可陟。谁言周道平，而多荆与棘。箜篌乃戈矛，卮酒为敌国。举目睚眦间，骨肉甚仇隙。九夷不可居，俯仰隘八极。将欲凌风翔，恨无双羽翼。
杂诗十首其三
作者：朱诚泳
朝代：明
体裁：古风

南山有高士，栖息岩壑间。翩翩鹤�衣，棱棱鹿皮冠。白石煮为食，丹砂驻其颜。我欲求其人，举头隔云烟。苍厓千万仞，可望不可攀。昨宵梦见之，忽然登其巅。知我苦辛志，念我跋涉艰。欲授长生诀，鸡鸣夜已阑。起坐长叹息，终焉老尘寰。
杂诗十首其二
作者：朱诚泳
朝代：明
体裁：古风

秋高凉风厉，灏灵发清商。井梧一以堕，昼短夜渐长。嗷嗷过鸣雁，唧唧乱啼螀。自起步中庭，夕露沾我裳。沾裳岂足惜，感时空彷徨。
李公堤为岳州守李文明作
作者：朱诚泳
朝代：明

洞庭湖水古今同，岳牧全收捍禦功。耕艺有田成岁稔，往来无客叹途穷。沿堤新柳摇金缕，傍岸长桥卧彩虹。昭代拟脩循吏传，声华先已属观风。
杏花盛开喜而赋此
作者：朱诚泳
朝代：明

二月春阴花信稀，满庭红杏忽芳菲。东君有意须加护，莫遣西风忽漫飞。
村行
作者：朱诚泳
朝代：明

绿瘦摇风柳，红酣带雨花。小桥流水外，茅屋两三家。一鸡屋上鸣，一犬当门吠。竹里起炊烟，田家临水际。
村行
作者：朱诚泳
朝代：明

酒旗数尺飐东风，茅屋参差绿映红。春色满前吹不尽，紫骝嘶过小桥东。
村行·其一
作者：朱诚泳
朝代：明

绿瘦摇风柳，红酣带雨花。小桥流水外，茅屋两三家。
村行·其二
作者：朱诚泳
朝代：明

一鸡屋上鸣，一犬当门吠。竹里起炊烟，田家临水际。
村行书事
作者：朱诚泳
朝代：明

结屋临流水，柴门薜荔墙。四山松叶碧，一径菜花黄。草软牛羊卧，炊新麦豆香。邻翁閒聚处，浊酒话农桑。
杜鹃花
作者：朱诚泳
朝代：明

东风啼蜀魄，血泪染花深。带雨眉犹蹙，迎风力未禁。飘零今日怨，忘化昔年心。万里无兵火，根应返鹤林。
杨化州清节卷
作者：朱诚泳
朝代：明

佐政三州蔼颂声，茧丝保障极经营。跳梁小丑空为乱，安堵居民总不惊。囊里肯携包拯砚，胸中元有仲淹兵。关西家世传来久，清白端能裕后生。
杨妃菊
作者：朱诚泳
朝代：明

马嵬坡下粉香消，化作东篱一种妖。髣髴霓裳初舞罢，倚风金步向人摇。
杨白花
作者：朱诚泳
朝代：明

杨白花，随风无定止。飘然一去太无情，飞度江南几千里。可怜落水化浮萍，浮萍无复随风起。宫中美人连臂歌，此情不断如春水。
松声
作者：朱诚泳
朝代：明

非石还非竹，琅琅奏玉琴。幽人听最熟，赖尔濯尘心。
松阴鸣鹤图
作者：朱诚泳
朝代：明

引颈划然鸣，松阴转二更。海天风露冷，秋气一般清。
松风
作者：朱诚泳
朝代：明

灵籁生何处，巢笙更越琴。穿林惊鹤梦，入涧和龙吟。万顷涛翻翠，千岩粉堕金。坐来疑漱石，真可涤尘襟。
林良双凤鸣阳图
作者：朱诚泳
朝代：明

岭南画师称国手，出入相门呼老友。意态居然成一家，风流奇绝前无偶。朝阳赫赫来天东，一轮涌出海霞红。羲和如驾复停驭，高冈对峙鸣雌雄。九苞瑞世仍华国，灵囿千年宁复得。文明有象入清朝，指鸟何人敢狂惑。画师文采亦出尘，阿阁清严为写真。眼前多少啁啾状，肯使凡毛易混珍。庭院风清竹梧细，隐约枝头声哕哕。四座周回展卷看，此身如在苍姬世。
枯木竹石画
作者：朱诚泳
朝代：明

老木势槎牙，相依独幽筱。空山岁月深，苦历风霜饱。幽筱欲成林，老木自合抱。托根既得所，愿言永相保。
柬暹上人
作者：朱诚泳
朝代：明

千里劳师远入秦，久闻医术妙通神。坐中不问三生话，指下求痊一病身。早使惠风苏草木，要令幽谷变阳春。慈悲最是僧家事，况是僧家最上人。
柳絮
作者：朱诚泳
朝代：明

颠狂已见随风起，飘荡还应逐水流。九十春光容易老，等閒莫点少年头。
树中草
作者：朱诚泳
朝代：明

草木非同气，托根犹可生。如何兄与弟，同气却无情。
桂花画眉
作者：朱诚泳
朝代：明

梦里春光去几时，天香开到桂花枝。姮娥已悔花前舞，对镜何心学画眉。
桃接梅
作者：朱诚泳
朝代：明

何事玄都解出神，孤山换骨绝纤尘。刘郎此日非前度，姑射于今是后身。自许坚贞盟晚节，耻将颜色媚秾春。从今结就调羹实，不记瑶池有故人。
桃花春雪
作者：朱诚泳
朝代：明

六花和粉傅红妆，咫尺天台入渺茫。忽地作团银海乱，翻嫌春色误刘郎。
梅花
作者：朱诚泳
朝代：明

贞心如铁傲霜风，不与群芳斗紫红。记得罗浮春梦醒，翠禽嘈杂月明中。黄昏庭院雨丝丝，春到东南第几枝。凭仗东君好呵护，莫教人向笛中吹。
梅花·其一
作者：朱诚泳
朝代：明

贞心如铁傲霜风，不与群芳斗紫红。记得罗浮春梦醒，翠禽嘈杂月明中。
梅花·其二
作者：朱诚泳
朝代：明

黄昏庭院雨丝丝，春到东南第几枝。凭仗东君好呵护，莫教人向笛中吹。
梅花图为宪佥胡用晦题
作者：朱诚泳
朝代：明

剪雪裁冰巧作花，霜台人倚玉无瑕。须知鼎鼐调羹味，不落孤山处士家。
梅花落
作者：朱诚泳
朝代：明

雅淡虽堪喜，飘零亦可伤。随风翻玉笛，带雨上雕梁。蕃将宁知味，胡儿讵识香。吴侬缘戍久，一曲泪成行。
梦中仙游歌
作者：朱诚泳
朝代：明

夜梦一羽人，云是赤松子。授我九还丹，服之能不死。又言携尔游太清，共骑彩凤摩青冥。相逢子晋笑相揖，为我殷勤吹玉笙。天风泠泠振环佩，蕊珠宫阙何峥嵘。东望蓬莱西弱水，倏忽周行数万里。却怪天鸡唱晓频，恍惚惊回困窗底。觉来自信还自疑，多少迷人睡初起。
梦游山
作者：朱诚泳
朝代：明

肩舆稳上玉嶙峋，泉石烟霞喜作邻。谯角一声催梦破，始惊身世在红尘。
梦萱为新斋兄赋
作者：朱诚泳
朝代：明

当年堂北萱花开，慈亲正少儿提孩。今日慈亲竟何逝，忽惊风雨萱花摧。谁道吾家风景好，慈闱寂寞萱花老。罔极常思鞠我恩，未应唤作忘忧草。长夜沈沈宫漏迟，氤氲宝篆销金猊。神游天上隔风雨，今夕分明梦见之。醒来感叹情何极，举目茫茫泪沾臆。伤心不忍睹兹花，尘满北堂空伫立。徘徊我亦绕花傍，仙源一脉同天潢。七龄慈母早见背，此恨相为天地长。
梨花为风雨所败
作者：朱诚泳
朝代：明

夜来风雨酿春寒，断送梨花满地残。最恨洗妆辜旧约，小轩诗酒共谁看。
梨花夜月
作者：朱诚泳
朝代：明

深院溶溶夜色新，素娥移步就花神。琼姿皓魄相辉映，并作人间一段春。
楼上曲
作者：朱诚泳
朝代：明

东风吹春春欲阑，纷纷香雪梨花残。美人倚阑娇不语，翠袖笼寒懒轻举。尘封锦柱暗银筝，那忍弹成肠断声。掩袂含羞抱幽怨，怕见雕梁语双燕。蹙损双蛾思转迷，粉痕满面伤春啼。金莲缓步下楼去，飞絮游丝荡心绪。巫阳望断楚天遥，行雨行云在何处。
樱桃
作者：朱诚泳
朝代：明

来青楼下雨过时，火齐累累满翠枝。无数匀圆讶相似，秪应樊素是相知。
次三镇国慎独斋竹轩之作
作者：朱诚泳
朝代：明

筑得幽居类瀼西，苔痕蜗篆雨中迷。出林老干芟犹密，解箨新梢长欲齐。高咏不妨人径造，虚心似待我留题。夜阑分付闲啼鸟，莫谩喧啾搅凤栖。隙地新开水竹居，游观终日从篮舆。清阴满地和烟暝，凉影横窗过月虚。一点红尘浑不到，万竿苍玉自森如。等閒相对真成趣，不用笙歌乐有馀。
次三镇国慎独斋竹轩之作·其一
作者：朱诚泳
朝代：明

筑得幽居类瀼西，苔痕蜗篆雨中迷。出林老干芟犹密，解箨新梢长欲齐。高咏不妨人径造，虚心似待我留题。夜阑分付闲啼鸟，莫谩喧啾搅凤栖。
次三镇国慎独斋竹轩之作·其二
作者：朱诚泳
朝代：明

隙地新开水竹居，游观终日从篮舆。清阴满地和烟暝，凉影横窗过月虚。一点红尘浑不到，万竿苍玉自森如。等閒相对真成趣，不用笙歌乐有馀。
次三镇国慎独斋陪游后园池亭之作
作者：朱诚泳
朝代：明

案牍无劳日日閒，每？临水更看山。绿云冉冉侵帘细，红雨纷纷点砌斑。三月韶光图画里，百年身世去来间。东平自有天然乐，逸驾千年许共攀。年来年去几番新，万事回头扇底尘。雪里老梅才破玉，雨中芳草又成茵。满钩帘捲青山晓，半亩塘开绿水春。美景故知常在眼，人间俗事浪频频。
次三镇国慎独斋陪游后园池亭之作·其一
作者：朱诚泳
朝代：明

案牍无劳日日閒，每？临水更看山。绿云冉冉侵帘细，红雨纷纷点砌斑。三月韶光图画里，百年身世去来间。东平自有天然乐，逸驾千年许共攀。
次三镇国慎独斋陪游后园池亭之作·其一
作者：朱诚泳
朝代：明
体裁：七言律诗

案牍无劳日日閒，每�临水更看山。绿云冉冉侵帘细，红雨纷纷点砌斑。三月韶光图画里，百年身世去来间。东平自有天然乐，逸驾千年许共攀。
次三镇国慎独斋陪游后园池亭之作·其二
作者：朱诚泳
朝代：明

年来年去几番新，万事回头扇底尘。雪里老梅才破玉，雨中芳草又成茵。满钩帘捲青山晓，半亩塘开绿水春。美景故知常在眼，人间俗事浪频频。
次娄克让宪副咏梅韵
作者：朱诚泳
朝代：明

一种幽芳占早春，雪中谁是看花人。暗香疏影吟边趣，祗许逋仙为写真。一树寒梅冒雪开，看梅高士未曾来。空庭岁晚无聊赖，索笑巡檐日几回。
次娄克让宪副咏梅韵·其一
作者：朱诚泳
朝代：明

一种幽芳占早春，雪中谁是看花人。暗香疏影吟边趣，祗许逋仙为写真。
次娄克让宪副咏梅韵·其二
作者：朱诚泳
朝代：明

一树寒梅冒雪开，看梅高士未曾来。空庭岁晚无聊赖，索笑巡檐日几回。
次戴松崖韵以寓有怀
作者：朱诚泳
朝代：明

会合寻常叹不齐，可堪南北复东西。门墙化雨归桃李，霄汉文星聚壁奎。思逐杨花同滚滚，望迷芳草更萋萋。不知骢马今何处，伐木空山鸟自啼。
次春日閒坐閒行二绝韵
作者：朱诚泳
朝代：明

左图右史我中间，坐看沈烟起博山。读罢黄庭心似水，绿阴幽鸟自间关。信步寻诗怕雨催，手携筇竹步苍苔。此身自喜无馀事，閒逐浮云任往来。
次春日閒坐閒行二绝韵·其一
作者：朱诚泳
朝代：明

左图右史我中间，坐看沈烟起博山。读罢黄庭心似水，绿阴幽鸟自间关。
次春日閒坐閒行二绝韵·其二
作者：朱诚泳
朝代：明

信步寻诗怕雨催，手携筇竹步苍苔。此身自喜无馀事，閒逐浮云任往来。
次杨应宁佥宪留别京师词林诸友韵
作者：朱诚泳
朝代：明

三年读礼辍慈闱，还逐鹓鸾旧伴飞。双阙制颁纶綍命，五陵士望斗山归。青云接武天应近，绛帐传经愿不违。留取从行清献鹤，他年堪绣上罗衣。玺书荣捧别词林，祖帐临岐思不任。原委早承明道派，之无幼契乐天心。官居执法飞霜远，人喜从游立雪深。密勿庙廊应有待，壮年谁许脱朝簪。
次杨应宁佥宪留别京师词林诸友韵·其一
作者：朱诚泳
朝代：明

三年读礼辍慈闱，还逐鹓鸾旧伴飞。双阙制颁纶綍命，五陵士望斗山归。青云接武天应近，绛帐传经愿不违。留取从行清献鹤，他年堪绣上罗衣。
次杨应宁佥宪留别京师词林诸友韵·其二
作者：朱诚泳
朝代：明

玺书荣捧别词林，祖帐临岐思不任。原委早承明道派，之无幼契乐天心。官居执法飞霜远，人喜从游立雪深。密勿庙廊应有待，壮年谁许脱朝簪。
次韵寄致政郁文溥少参
作者：朱诚泳
朝代：明

关陕相逢即故知，别来谁料会无期。金兰漫忆同心话，白雪多惭下里诗。夜雨一灯劳远梦，暮云千里动长思。林泉闻说多萧散，两鬓年来尚未丝。
次韵山阳道中
作者：朱诚泳
朝代：明

岁晚劳行部，千山及万山。使旌纡雪里，候吏立沙间。路滑心常骇，诗成兴不悭。眼前梅与竹，聊慰客中颜。
次韵无题
作者：朱诚泳
朝代：明

日自西驰水自东，悲欢得丧古今同。诗能寓谶逢山鬼，烛解藏机仗木童。悍将志骄难虑敌，名姝颜好亦和戎。凭君莫话神仙事，瀛海茫茫际碧空。身世浮沈不系舟，人生踪迹可能求。春风水涨桃花渡，夜月烟迷燕子楼。帘箔低垂灯已烬，辎軿高举药难留。少年莫为多情苦，只恐多情易白头。
次韵无题·其一
作者：朱诚泳
朝代：明

日自西驰水自东，悲欢得丧古今同。诗能寓谶逢山鬼，烛解藏机仗木童。悍将志骄难虑敌，名姝颜好亦和戎。凭君莫话神仙事，瀛海茫茫际碧空。
次韵无题·其二
作者：朱诚泳
朝代：明

身世浮沈不系舟，人生踪迹可能求。春风水涨桃花渡，夜月烟迷燕子楼。帘箔低垂灯已烬，辎軿高举药难留。少年莫为多情苦，只恐多情易白头。
次韵月下听琵琶
作者：朱诚泳
朝代：明

满天星斗转银河，静听霓裳第一歌。翻笑江州老司马，青衫空湿泪痕多。
次韵留郑子初长史怀归
作者：朱诚泳
朝代：明

閒情未许寄盟鸥，秦国衣冠第一流。仙桂有香秋淡淡，贞松无恙晚悠悠。封王顾我犹青岁，作相怜君未白头。道谊始终期不负，絷驹非是为私留。
次韵郊兴
作者：朱诚泳
朝代：明

信马城东一径斜，柴门流水野人家。吟鞭遥指归来晚，落日风吹鼓子花。
步月美人
作者：朱诚泳
朝代：明

远思惊秋梦不成，玉关何处玉轮横。风光暗与当年异，弱质难禁此夜清。柳影花阴聊曳步，人间天上谩多情。凭谁亲向嫦娥道，莫为孤眠损旧盟。
步虚词赠印鍊师
作者：朱诚泳
朝代：明

逍遥一仙侣，灵胎宝元阳。天风振环佩，凭虚朝帝乡。驾以苍精虬，酌以青霞浆。朝游华山颠，暮飞东海洋。去来无定踪，玄鹤同翱翔。
武功道中
作者：朱诚泳
朝代：明

五原三畤隔西东，此地人言是武功。杨柳池塘科斗水，杏花村店酒旗风。农耕绿野春台里，客在青山罨画中。日暮官程催去马，树头微雨正濛濛。
残月
作者：朱诚泳
朝代：明

嫦娥倦梳掠，销瘦不如前。镜面半收匣，弓眉初下弦。影随更漏尽，光并晓星悬。不用频嗟感，盈亏理自然。
水仙花
作者：朱诚泳
朝代：明

仙娥游水府，肌骨是耶非。解佩逢交甫，凌波讶宓妃。清风常洒洒，香雪自霏霏。不作人间梦，湘魂一片飞。
水仙花
作者：朱诚泳
朝代：明

玉骨冰肌别样春，凌波步小袜生尘。风来水面香飞处，疑是当年解佩人。
水阁
作者：朱诚泳
朝代：明

数椽依曲沼，高兴寓沧浪。鸥鹭随波戏，菰蒲近岸香。开窗山雨润，入坐水风凉。应笑长洲苑，尘迷响屧廊。
永思堂为熊腾霄都宪作
作者：朱诚泳
朝代：明

不尽长江不尽思，登堂无复睹严慈。都台风木伤情切，宦海羹墙入梦迟。蠹落遗编留素业，尘封残织有馀丝。浮光山水依然在，缅想仪刑独泪垂。
汉中八景为朱景云宪副作 其一 汉台春望
作者：朱诚泳
朝代：明

炎汉兴王地，千年尚有台。江山犹似昨，人事重堪哀。鸟向离宫没，花从旧苑开。不知东向日，谁塞汉中来。
汉中八景为朱景云宪副作 其七 龙江过雨
作者：朱诚泳
朝代：明

浩浩长江水，滔滔日夜流。雨添千里润，凉送一天秋。滩响山疑动，沙明岸欲浮。袭人花气重，点点扑行舟。
汉中八景为朱景云宪副作 其三 韩沟晓月
作者：朱诚泳
朝代：明

萧相追韩处，遗踪尚可攀。拿云龙易失，出柙虎重还。曙色催飞骑，清光照壮颜。向来非国士，何意出秦关。
汉中八景为朱景云宪副作 其二 将坛晚眺
作者：朱诚泳
朝代：明

上将坛犹在，荒凉带夕晖。兴刘功不赏，灭项事成非。彻说真难夺，豨谋可独归。自王疑莫解，况复与期违。
汉中八景为朱景云宪副作 其五 中梁古刹
作者：朱诚泳
朝代：明

宝色风霜古，颓檐老瓦催。碑文多剥落，山势独崔嵬。宿鸟惊还定，游僧去复回。人间经几劫，地下有馀灰。
汉中八景为朱景云宪副作 其八 栈阁连云
作者：朱诚泳
朝代：明

秦蜀元相隔，何年鸟道开。登天穷险阻，构木凿崔嵬。苍狗依岩宿，青骢自陇来。安危真可念，须仗济时才。
汉中八景为朱景云宪副作 其六 诸葛遗墟
作者：朱诚泳
朝代：明

大将星初殒，长城一夕空。山川消王气，天地老英雄。分鼎徒遗恨，挥戈未奏功。犹疑龙尚卧，高冢夕阳中。
汉中八景为朱景云宪副作 其四 汉山夕照
作者：朱诚泳
朝代：明

薄暮山逾好，凭高眼界空。岚光真可掬，倒影抑何穷。万壑澄江紫，千林带叶红。行人思往事，立马问褒中。
汉中八景为朱景云宪副作·汉台春望
作者：朱诚泳
朝代：明

炎汉兴王地，千年尚有台。江山犹似昨，人事重堪哀。鸟向离宫没，花从旧苑开。不知东向日，谁塞汉中来。上将坛犹在，荒凉带夕晖。兴刘功不赏，灭项事成非。彻说真难夺，豨谋可独归。自王疑莫解，况复与期违。萧相追韩处，遗踪尚可攀。拿云龙易失，出柙虎重还。曙色催飞骑，清光照壮颜。向来非国士，何意出秦关。薄暮山逾好，凭高眼界空。岚光真可掬，倒影抑何穷。万壑澄江紫，千林带叶红。行人思往事，立马问褒中。宝色风霜古，颓檐老瓦催。碑文多剥落，山势独崔嵬。宿鸟惊还定，游僧去复回。人间经几劫，地下有馀灰。大将星初殒，长城一夕空。山川消王气，天地老英雄。分鼎徒遗恨，挥戈未奏功。犹疑龙尚卧，高冢夕阳中。浩浩长江水，滔滔日夜流。雨添千里润，凉送一天秋。滩响山疑动，沙明岸欲浮。袭人花气重，点点扑行舟。秦蜀元相隔，何年鸟道开。登天穷险阻，构木凿崔嵬。苍狗依岩宿，青骢自陇来。安危真可念，须仗济时才。
汉有天下张良实谋臣也逮大功既成乃欲从赤松子游豪杰欺人之言岂可信哉其墓一在咸阳一在韩城俱载郡志未知孰是予所过则咸阳者云
作者：朱诚泳
朝代：明

天生才杰起山东，肯学连衡与合从。四海风尘争逐鹿，一编筹策竟从龙。殡宫已见埋青草，石室空传伴赤松。明哲保身公独有，尚疑人在蹑仙踪。
汉苑行
作者：朱诚泳
朝代：明

新水瀰漫溢凤池，娇莺占断绿杨枝。乾坤拍拍春如海，不啻人间草木知。双阙初开拥内朝，东风满耳度云韶。怪来积雪成春水，尽是皇家喜气消。
汉苑行·其一
作者：朱诚泳
朝代：明

新水瀰漫溢凤池，娇莺占断绿杨枝。乾坤拍拍春如海，不啻人间草木知。
汉苑行·其二
作者：朱诚泳
朝代：明

双阙初开拥内朝，东风满耳度云韶。怪来积雪成春水，尽是皇家喜气消。
江上曲
作者：朱诚泳
朝代：明

君为南越儿，妾乃东吴女。江上一相逢，目成心已许。与君欲相语，奈此舟中人。到岸各分散，悠悠恨此身。风高波浪险，极目孤篷转。重晤良独难，万里天涯远。
池上
作者：朱诚泳
朝代：明

新泉滚滚出无穷，水面微波觉有风。夜静独怜清境好，出看明月到天中。
沈启南写山水花禽四幅见寄以诗答之
作者：朱诚泳
朝代：明

石田居士东吴叟，人品清高称妙手。诗中兼画画兼诗，酒后放歌歌放酒。平生怕入利名场，胸中万顷涵沧浪。兴来濡笔写天趣，坐令万象无精光。信手画山还画水，幻出山僧与仙子。珍禽异草入乌丝，怪石苍松落书几。昨朝有使东吴来，囊封千里轻琼瑰。高堂展玩那忍弃，不觉令人心眼开。君才诗画真三绝，肯让前朝赵松雪。乾坤游戏了馀生，海内何人呼俊杰。一缄简札遥相闻，却恨关山隔暮云。记取蓝田餐玉法，殷勤传去一酬君。
沧浪图
作者：朱诚泳
朝代：明

水清斯濯缨，水浊斯濯足。逍遥大块间，何荣复何辱。日暮罢钓归，孤舟水云宿。觉来吹洞箫，一和沧浪曲。
洛阳道
作者：朱诚泳
朝代：明

纵横洛阳道，来往觅行踪。宫车若流水，仗马似游龙。戚里传灯火，侯门闻鼓钟。何因人掷果，应为美姿容。
浓云不雨
作者：朱诚泳
朝代：明

出岫岂无心，层空昼结阴。油然空蔽日，底事不为霖。
海棠花
作者：朱诚泳
朝代：明

空谷有佳人，天然态度真。杨妃春睡足，西子晓妆匀。露浥胭脂湿，风飘绮縠新。汉宫遗恨在，应复怨花神。
海棠黄雀
作者：朱诚泳
朝代：明

二月韶华似酒浓，海棠睡起试新红。幽禽亦解留春色，故向高枝弄好风。
涌金桥
作者：朱诚泳
朝代：明

长松修竹共阴森，下有方塘几许深。玉井遥分泉脉脉，彩虹高卧夜沈沈。升仙有志空题柱，过海无凭浪费心。谁似主人襟抱阔，芳尊吟倚曲阑阴。
涵碧池
作者：朱诚泳
朝代：明

分得瑶池一镜开，翠光澄彻净无埃。雕阑昼永眠春柳，文石秋深锈雨苔。菡萏多情红间白，鸳鸯有意去还来。无边风景供游乐，细数行吟日几回。
淡香亭赏菊与丘仲玉少参杨应宁宪副联句
作者：朱诚泳
朝代：明

端居葆贞素，眷言惜秋光。植彼霜中物，挹此淡而香。和气夺金秀，正色裁坤裳。楚畹茝兰馥，天孙云锦张。黯淡散轻紫，圆融飞碎黄。邈矣绝尘俗，岿然殿群芳。交联君子社，爱比富贵妆。桂府地空辟，娃宫蜂自忙。忘言南山趣，击节老圃章。鼓兹希声调，侑以玄酒觞。一亭中有翼，八窗秋正凉。开口苦不易，盟心故难忘。繁枝涤芜秽，夙种深盖藏。英餐歌楚泽，水饮怀南阳。参陪沗高会，授简惭荒唐。
深秋
作者：朱诚泳
朝代：明

霜寒金气重，落叶覆苍苔。万木俱萧索，黄花独自开。
清溪小隐卷
作者：朱诚泳
朝代：明

漫倚山椒结隐居，长歌真欲爱吾庐。座中每下高人榻，门外时来长者车。杨柳风恬春院静，梨花月冷夜窗虚。萧然身世浑无累，读尽人间万卷书。
清潭八景为朱景云宪副作 其一 仙岭朝云
作者：朱诚泳
朝代：明

山倚丛祠入望深，岚光侵晓落微阴。等閒飞起从龙去，应与商家作旱霖。
清潭八景为朱景云宪副作 其七 广济晨钟
作者：朱诚泳
朝代：明

祠光曙色两平分，山下蒲牢到处闻。听说年来农事好，野人迎赛尽朝曛。
清潭八景为朱景云宪副作 其三 鸡股樵歌
作者：朱诚泳
朝代：明

竞秀双峰翠插天，诸山罗立亦骈肩。负薪多少行歌者，昼锦方知太守贤。
清潭八景为朱景云宪副作 其二 荷峰夕照
作者：朱诚泳
朝代：明

野色苍茫薄下舂，入江返照驻荷峰。冲烟双鹤归来晚，点破山腰紫翠重。
清潭八景为朱景云宪副作 其五 碧涧寒泉
作者：朱诚泳
朝代：明

山下溶溶一脉连，分流长得过平田。遥看溅沫冰如结，疑是寒蛟水底眠。
清潭八景为朱景云宪副作 其八 大桥车马
作者：朱诚泳
朝代：明
体裁：七言绝句

绿树春江雨乍收，彩虹闪闪卧寒流。长途车马多于水，不解人间九折愁。
清潭八景为朱景云宪副作 其八 大桥车马
作者：朱诚泳
朝代：明

绿树春江雨乍收，彩虹闪闪卧寒流。长途车马多於水，不解人间九折愁。
清潭八景为朱景云宪副作 其六 清潭夜月
作者：朱诚泳
朝代：明

月在长空水在潭，水光月色两相涵。潭中或有蛟龙起，倒射蟾精散蔚蓝。
清潭八景为朱景云宪副作 其四 中村牧篴
作者：朱诚泳
朝代：明

山径萦迂草树重，参差茅屋乱烟中。斜阳晚饭行人断，无数牛羊一笛风。
清潭八景为朱景云宪副作·仙岭朝云
作者：朱诚泳
朝代：明

山倚丛祠入望深，岚光侵晓落微阴。等閒飞起从龙去，应与商家作旱霖。野色苍茫薄下舂，入江返照驻荷峰。冲烟双鹤归来晚，点破山腰紫翠重。竞秀双峰翠插天，诸山罗立亦骈肩。负薪多少行歌者，昼锦方知太守贤。山径萦迂草树重，参差茅屋乱烟中。斜阳晚饭行人断，无数牛羊一笛风。山下溶溶一脉连，分流长得过平田。遥看溅沫冰如结，疑是寒蛟水底眠。月在长空水在潭，水光月色两相涵。潭中或有蛟龙起，倒射蟾精散蔚蓝。祠光曙色两平分，山下蒲牢到处闻。听说年来农事好，野人迎赛尽朝曛。绿树春江雨乍收，彩虹闪闪卧寒流。长途车马多於水，不解人间九折愁。
渊明归庄图
作者：朱诚泳
朝代：明

萧然一室近南山，五柳春风尽日閒。归去有辞传信史，至今清节在人间。
渊明赏菊图
作者：朱诚泳
朝代：明

解印初从栗里归，壶觞日日醉东篱。门前五柳俱摇落，祇有黄花是故知。
渔乐图
作者：朱诚泳
朝代：明

钓丝轻飏碧波流，枫叶芦花两岸秋。占断一江风月在，浩歌长醉狎沙鸥。
渔家
作者：朱诚泳
朝代：明

烟波为活计，结屋近沧浪。地接黄芦岸，村开绿柳庄。轻蓑冲细雨，小艇系斜阳。斫鲙茅檐下，呼儿煮酒尝。
渔樵图
作者：朱诚泳
朝代：明

君托为樵我托渔，济时心在复何如。会稽烟月磻溪水，千古光辉照简书。